Table of Contents

फरवरी २०२२-दादावाणी- हिन्दी

संपादकीय

स्पर्श सुख की भ्रामक मान्यता

विषय के पृथक्करण से उत्पन्न होता है वैराग्य

पॉइज़नस ‘स्पर्श’ करता है मूर्छित

आवरणिक दृष्टि से कल्पना की सुख की

रोंग बिलीफें, रूट कॉज़ में

जागृति को ढक देता है मोह

पुद्गल की शक्ति में खुद फँस गया

पुद्गल सुख, वह है रिपेमेन्ट वाला

एक बार भोगने से ‘चित्त’ छटक जाता है

विषय की रमणता से पतन

मिश्रचेतन के साथ विषय की योजना फिसलाती है

‘नहीं है मेरी’ कहकर बिलीफों का निकाल

विचार आते ही उखाड़कर फेंक देना

सिर्फ टच होने से होता है परमाणु का असर

खुद को डाँटकर सुधारो

न हो संग संयोगी

निश्चय हो तो कुछ भी नहीं हो सकता

वहाँ पर दादा की मौन सख्ती

ब्रह्मचारी आप्तपुत्रों के लिए कलमें

ज्ञानी मिटाएँ अनंतकाल के रोग

दोनों स्पर्श के असर में भिन्नता

दादाजी के अलावा, नहीं छू सकता कोई भी

‘वीतरागी दीक्षा’ से शुरुआत क्षपक श्रेणियों की

‘उदय’ की परिभाषा तो समझो

जगत् कल्याण के लिए ज़रूरी है ब्रह्मचर्य

ब्रह्मचर्य पालन के लिए चाहिए ब्रह्मचारियों का समूह

विषय स्पर्श छूटने पर होता है आत्मा का स्पर्श

‘दादा’ बोलते ही दादा हाज़िर

www.dadabhagwan.org

फरवरी २०२२-दादावाणी- हिन्दी

स्पर्श सुख की भ्रामक मान्यता

संपादकीय

परम पूज्य दादा भगवान के अक्रम विज्ञान की प्राप्ति के साथ यदि अविवाहितों को ब्रह्मचर्य का ध्येय सिद्ध हो जाए तो वह चीज़ आत्मानुभव के लिए साधक को ज्ञान की श्रेणियाँ चढ़ाने में सहायक होगी। ब्रह्मचर्य का दृढ़ निश्चय हो जाने के बाद साधक को बार-बार एक प्रश्न उलझाता रहता है कि खुद का निश्चय तो पक्का है उसके बावजूद भी अंदर विषय के विचार, चंचलता, रमणता, स्पर्श सुख की इच्छा होती है। उसके लिए दादाश्री की वैज्ञानिक समझ कहती हैं कि ब्रह्मचर्य का पालन करना है, ऐसा निश्चय दृढ़ होने से कुछ पूरा नहीं होता परंतु साथ में ब्रह्मचर्य के लिए जागृति उत्पन्न होना अत्यंत महत्वपूर्ण चीज़ है, तभी ब्रह्मचर्य वर्तन में रहेगा।

प्रस्तुत अंक में, दादाश्री ने लोकसंज्ञा से हुई विषय में सुख की मान्यता के छेदन के लिए जैसा है वैसा विषय का विश्लेषण किया है। अत: अब उस मान्यता को खत्म कर देना है! यदि चित्त को विषय का स्पर्श हो गया तो कितने ही समय तक स्थिरता नहीं रहती। स्त्री स्पर्श के समय जागृति नहीं रहती और सुख भोग लेता है और स्त्री स्पर्श भी उतना ही पोइज़नस होता है कि मन-बुद्धि-चित्त और अहंकार सभी को मूर्छित कर देता है, उस समय जानवर ही बना देता है।

जिन्होंने आजीवन ब्रह्मचर्य पालन करने का निश्चय किया है और ब्रह्मचर्य पालन करने की प्रतिज्ञा ली है, ऐसा ब्रह्मचर्य के ध्येय वाला एक ही बार फिसला कि खत्म हो गया। संयोग संबंध हुआ, वह आत्महत्या करने के बराबर है। उसका बहुत जोखिम है। दादाश्री कहते हैं, कि ‘बाकी सभी भूलें चलाई जा सकती हैं लेकिन इसे नहीं चला सकते, वहाँ पर हमारी नज़र बहुत ही सख्त हो जाती है।’

ब्रह्मचर्य की ‘सेफसाइड’ के लिए आंतरिक एवं बाह्य ‘एविडन्स’ को सिफ़त से खत्म कर देने की क्षमता प्रकट होना ज़रूरी है। आंतरिक विकारी भावों को ‘विज्ञान-जागृति’ द्वारा पुरुषार्थ से खत्म कर सकते हैं। ‘विज्ञान-जागृति’ में जैसे, खुद कौन है? विषय क्या हैं और उसके परिणाम क्या-क्या हैं? ऐसे पृथक्करण के परिणाम स्वरूप आंतरिक सूक्ष्म विकारी भाव भी क्षय होते हैं, जबकि बाह्य संयोगों में स्पर्शदोष और संगदोष से विमुख रहने की व्यवहार जागृति उत्पन्न होना भी आवश्यक है। वर्ना, सहज ही अजागृति विषय के कितने गहरे गड्ढे में डाल देगी, वह कोई नहीं बता सकता! शुद्ध ब्रह्मचर्य का पालन करने के लिए ‘ज्ञानी पुरुष’ का सानिध्य तथा ब्रह्मचारियों का संग अत्यंत आवश्यक है।

प्रस्तुत अंक में, दादाश्री की ज्ञान वाणी, स्पर्श सुख की भ्रांतिजन्य मान्यताओं के सामने लालबत्ती दिखाकर उसकी जोखिमदारी बताती है। संपूर्ण शुद्ध ब्रह्मचर्य का यथार्थ सेवन होने पर ग़ज़ब का सुख बरतता है और फिर प्योरिटी के साथ जगत् कल्याण की शुरुआत होती है। जिन्हें इसी शरीर में आत्मा के स्पष्टवेदन का अनुभव करना हों, उन्हें अखंड विशुद्ध ब्रह्मचर्य के बिना इस ध्येय की प्राप्ति होना संभव ही नहीं है।

~ जय सच्चिदानंद

(पृ.४)

स्पर्श सुख की भ्रामक मान्यता

विषय के पृथक्करण से उत्पन्न होता है वैराग्य

प्रश्नकर्ता : ‘स्त्री को स्पर्श करने में सुख है’ यह जो बिलीफ है, उसे कैसे खत्म करें?

दादाश्री : वह बिलीफ तो दस लोगों ने कहा तो बिलीफ बैठ गई। वहाँ अगर त्यागी बोले होते न, तो बिलीफ होती तो भी चली जाती क्योंकि बिलीफ बैठ गई है। सही जगह पर बैठी है या गलत जगह पर? जलेबी तो स्वादिष्ट लगती है, उसमें भी अगर ताज़ी जलेबी हो, तो स्वादिष्ट लगेगी या नहीं लगेगी? घी की होगी तो!

प्रश्नकर्ता : लगेगी।

दादाश्री : ज्ञानी पुरुष से समझ लेना चाहिए। जो इन लोगों से सीखे हो उसमें! कवि लोग तो सभी ऐसे तारीफ करते हैं। पैर तो केले की टहनी जैसे, पैर और फलाने अंग के लिए ऐसा कहते हैं। लेकिन ऐसा नहीं सोचता कि अरे! संडास जाए उस समय क्यों साथ में नहीं बैठता? यह तो सभी अपना-अपना गाते हैं। ज्ञानी पुरुष दिखाएँ न, तब अरुचि होती है भीतर।

ऐसा है न, कि मनुष्यों ने विषय का तो पृथक्करण करके कभी देखा ही नहीं। यदि मानवधर्म के तौर पर विषय का पृथक्करण करे, जैसे कि हम किसी चीज़ का पृथक्करण करते हैं कि उसमें क्या-क्या चीज़ें मिली हुई हैं, ऐसे अलग करते हैं, उसी तरह यदि विषय का पृथक्करण करे तो मनुष्य कभी भी फिर विषय करेगा ही नहीं। दो दिन से ज़्यादा के बासी पकौड़े खा ही नहीं सकते। फिर भी यदि तीन महीने के बासी पकौड़े खा लिए हों, तो भी वह जीवित रहेगा, लेकिन विषय करेगा तो वह जीवित नहीं रहेगा। विषय, वह ऐसी चीज़ है कि उसका पृथक्करण करे तो खुद को वैराग्य ही रहा करे।

तुझे विषय का पृथक्करण करना आता है?

प्रश्नकर्ता : नहीं, आप बताइए।

दादाश्री : पृथक्करण यानी क्या, कि विषय क्या ऐसे होते हैं कि इन आँखों को अच्छे लगें? कान सुनें तो अच्छा लगता है? और जीभ से चाटने पर मीठा लगता है? एक भी इन्द्रिय को अच्छा नहीं लगता। इस नाक को तो वास्तव में अच्छा लगता है न? अरे, बहुत खुशबू आती है न? इत्र लगाया हुआ होता है न? यदि इस तरह पृथक्करण करेंगे, तब पता चलेगा। पूरा नर्क ही वहाँ पर पड़ा हुआ है, लेकिन इस तरह पृथक्करण नहीं करने की वजह से लोग उलझ गए हैं। वहीं पर मोह होता है, वह भी आश्चर्य ही है न!

पॉइज़नस ‘स्पर्श’ करता है मूर्छित

प्रश्नकर्ता : लेकिन स्पर्श करते समय इसमें से कुछ भी याद नहीं आता।

दादाश्री : हाँ, वह याद कैसे आएगा लेकिन? उस समय तो, स्पर्श करते वक्त, इतना अधिक पॉइज़नस होता है वह स्पर्श, इतना अधिक पॉइज़नस

(पृ.५)

होता है, कि मन-बुद्धि-चित्त और अहंकार सभी पर आवरण आ जाता है। उस समय मनुष्य मूर्छित हो जाता है। जानवर ही देख लो न, उस समय!

प्रश्नकर्ता : उस समय उसका फोर्स इतना ज़ोरदार होता है कि उस वजह से वह मूर्छित हो जाता है।

दादाश्री : हं! ऐसा है न, कि यह शराब तो पीने के बाद चढ़ती है, और यह तो हाथ लगाते ही चढ़ जाता है। शराब तो, पीने के आधे घंटे बाद अंदर मन में असर होता है जबकि इसमें तो हाथ लगाया कि तुरंत ही अंदर चढ़ जाता है। तुरंत! देर ही नहीं लगती। इसलिए हमें तो बचपन से ही, यह अनुभव होते ही घबराहट हो गई थी कि, ‘अरेरे, यह क्या हो जाता है? यह तो इंसानियत मिटकर हैवानियत आ जाती है।’ इंसान, इंसान मिटकर हैवान बन जाता है। थोड़ी देर बाद यदि इंसानियत रहती तो हर्ज नहीं था। यानी कि थोड़ा-बहुत भी अगर अपनी कुछ रहती, मज़ा-मर्यादा तो हर्ज नहीं था, लेकिन यह तो मर्यादा ही नहीं रहती। और हम तो अनंत जन्मों से ब्रह्मचर्य के रागी, इसलिए हमें यह अच्छा नहीं लगता था लेकिन मजबूरन यह सब हुआ था। थोड़ा बहुत संसार भोगा होगा, वह भी मजबूरन। अरुचिपूर्वक, प्रारब्ध में लिखा हुआ! शोभा नहीं देता यह तो! इसलिए तुम महापुण्यशाली हो कि तुम्हें दादा से ब्रह्मचर्यव्रत मिला।

दादा का आधार और ऊपर से यह ज्ञान। यदि यह ज्ञान न होता न, तो ब्रह्मचर्य टिक नहीं सकता। यह ज्ञान, ‘मैं शुद्धात्मा हूँ’ यह भान हुआ है, इसलिए ब्रह्मचर्य टिकता है।

प्रश्नकर्ता : वह जो स्पर्श की बात की है न, तो वैसा ही बर्तता है, तो फिर क्या करना चाहिए? उसका उपाय क्या है? यानी इस स्पर्श में सुख नहीं है, ये सभी बातें खुद जानता है, फिर भी वर्तन में जब स्पर्श होता है तब उसमें सुख लगता है।

दादाश्री : वह लगता है लेकिन उसे तो तुरंत निकाल देना है न, तुम्हें क्या? वह सुख लगा, वह तो इसलिए कि अपनी बिलीफ है, वर्ना दूसरे को तो यों स्पर्श होते ही ज़हर जैसा लगेगा। कई लोग तो इसे छूते तक नहीं है। स्त्री को छूते तक नहीं हैं, ज़हर जैसा लगता है। क्योंकि उसने ऐसा भाव किया है। किसी ने ऐसा माल भरा हुआ है कि स्पर्श को सुख माना है। इन दोनों के अलग-अलग माल भरे हुए हैं इसलिए उन्हें इस जन्म में ऐसा लगता है।

प्रश्नकर्ता : इसमें सच्चा सुख नहीं है, लेकिन एकदम लिमिटेड टाइम के लिए तो है, फिर भी यह छूटता नहीं है न!

दादाश्री : नहीं, इसमें सुख है ही नहीं! यह तो मान्यता ही है सिर्फ! यह तो मूरख लोगों की मान्यता ही है! यह तो, हाथ पर हाथ रगड़े तब सुख लगे तो समझें कि यह बिल्कुल साफ सुथरा सुख है, लेकिन यह विषय तो निरी गंदगी ही है! यदि कोई बुद्धिमान व्यक्ति इस गंदगी का हिसाब लगाए तो उस गंदगी की ओर जाएगा ही नहीं! अभी यदि केले खाने हों तो उसमें गंदगी नहीं है और उसे खाने में सुख है, लेकिन ये तो निरी गंदगी को ही सुख माना है। किस हिसाब से मानते हैं, वह समझ में नहीं आता!

प्रश्नकर्ता : विषय में सब से ज़्यादा मिठास मानी है, तो किस आधार पर मानी है?

दादाश्री : वह मिठास जो उसे महसूस हुई और अन्य किसी जगह पर मिठास देखी नहीं है,

(पृ.६)

इसलिए उसे विषय में बहुत मिठास लगती है। अगर देखने जाएँ तो सब से ज़्यादा गंदगी वहीं पर है, लेकिन मिठास की वजह से उसे मूर्छा आ जाती है। इसलिए उसे पता नहीं चलता। यदि इस विषय को गंदगी समझे तो उसकी सारी मिठास गायब हो जाएगी।

आवरणिक दृष्टि से कल्पना की सुख की

लोग विषय की गंदगी में पड़े हुए हैं। विषय के समय उजाला कर दे तो उसे अच्छा नहीं लगता। उजाला हो जाए तो घबरा जाता है। इसलिए अंधेरा रखता है। उजाला हो जाए तो भोगने की जगह को देखना तक अच्छा नहीं लगे। इसलिए कृपालुदेव ने भोगने के स्थान के लिए क्या कहा है?

कृपालुदेव के पत्र में क्या लिखा है? ‘‘स्त्री के संबंध में मेरे विचार।’’

‘‘अति अति स्वस्थ विचारणा से यह सिद्ध हुआ है कि शुद्धज्ञान के आश्रय में निराबाध सुख है तथा वहीं पर परम समाधि है। स्त्री, वह संसार का सर्वोत्तम सुख है, यह मात्र आवरणिक दृष्टि से कल्पना की गई है, लेकिन वह ऐसा है ही नहीं। स्त्री से संयोग सुख भोगने का जो चिन्ह है, उसे विवेक से दृष्टिगोचर करने पर वमन करने योग्य भूमिका के योग्य भी नहीं रहता।’’

कृपालुदेव क्या कहते हैं कि वह स्थान वमन करने योग्य भी नहीं है। इसलिए किसी अन्य अच्छी जगह पर उल्टी करना। थूकने को कहे तो भी अच्छा नहीं लगे। अन्य जगह पर थूक सकते हैं, लेकिन यहाँ तो हमें थूकने में भी शर्म आए। फिर आगे क्या कहते हैं कि, ‘‘जिन-जिन पदार्थों पर जुगुप्सा रही है, वे-वे पदार्थ तो उसके शरीर में हैं और वही उनकी जन्मभूमिका है।’’

प्रश्नकर्ता : जुगुप्सा यानी क्या?

दादाश्री : जुगुप्सा यानी चिढ़। जिन पर चिढ़ है, वे सारी चीज़ें उसमें हैं! अरे, रेशमी चादर बांध ली तो क्या सब अच्छा हो गया? कृपालुदेव ने तो बहुत कुछ लिखा है, लेकिन लोग क्या समझें बेचारे?

‘‘फिर, वह सुख क्षणिक, खेद और खुजली के दर्द जैसा ही है। उस समय का दृश्य हृदय में अंकित होकर हँसाता है कि यह कैसा भुलावा है? संक्षिप्त में यह कहना है कि उसमें कुछ भी सुख नहीं है और सुख हो तो उसे अपरिच्छेद रूप से वर्णन करके देखो।’’

यानी कि विषय का बहुत विवरण कर-करके जांच करके देखो, कृपालुदेव ऐसा कहना चाहते हैं। उसकी सुगंध देखनी हो तो, उस जगह को सूँघकर तो देख, तुझे कैसा लगता है? अरे खुली आँखों से दिन के उजाले में देखो, तो वह जगह सुंदर दिखेगी? हर तरह से उस पर चिढ़ होगी!

‘‘अत: मात्र मोहदशा के कारण, ऐसी मान्यता बन गई है, ऐसा ही पता चलेगा। यहाँ मैं स्त्री के अवयवादि हिस्सों का विवेक करने नहीं बैठा हूँ। लेकिन वहाँ फिर से कभी आत्मा नहीं खिंचे, उस विवेक के हेतु से उसका सहज सूचन किया है। स्त्री में दोष नहीं है, लेकिन (व्यवहार) आत्मा में दोष है और वह दोष चले जाने पर आत्मा जो देखता है वह अद्भुत आनंदमय ही है, अत: उस दोष से रहित होना वही परम जिज्ञासा है।’’

प्रश्नकर्ता : कितना कुछ देखा होगा उन्होंने!

दादाश्री : देखा है न, ज्ञानियों ने। एक तो

(पृ.७)

आँख को अच्छा नहीं लगता। कान को भी अच्छा नहीं लगता। नाक में तो दुर्गंध आती है। यदि उस जगह को छूआ हुआ हाथ सूँघ ले तो मरी हुई मछली हो न, ऐसी दुर्गंध आती है। और अगर चखने को कहा हो तो? एक भी इन्द्रिय को अच्छा नहीं लगता सिर्फ स्पर्श को अच्छा लगता है, वह भी सिर्फ रात को ही। दिन में करने को कहें न वहाँ पर, तो अच्छा नहीं लगेगा।

एक बनिया मेरे साथ बैठने आता था। उस समय मेरी उम्र 60-62 साल की थी। उसकी उम्र भी 60-62 की। उसने मेरे से शर्त की थी, एक आधा घंटा बैठने आऊँगा तो आप निभा लोगे? मैंने कहा था, ‘हाँ, निभा लूँगा।’ बाहर मेरे साथ घूमने से लोगों में रौब बढ़ता था। फिर मेरे साथ बैठता था। यों उसकी बुद्धि अच्छी थी। मैंने उस भाई से पूछा, ‘ये सभी पुरुष नेकेड (नंगे) जा रहे हों तो आपको उन्हें देखना अच्छा लगेगा?’ तब वे बोले, ‘नहीं लगेगा। मैं तो मुँह फेर लूँगा।’ अरे, पुरुष नेकेड जा रहे हों तो क्या तू नेकेड नहीं है? यह तो ढका हुआ है इसलिए सुंदर है! उसके बाद उससे पूछा, ‘यदि स्त्री और पुरुष नेकेड जा रहे हों, तो उनमें से किसे देखना पसंद करोगे?’ तब उन्होंने कहा, ‘पुरुष को देख सकते हैं लेकिन स्त्री को देखना अच्छा नहीं लगेगा, उल्टी हो जाएगी।’ इस प्रकार मैं उस बनिए की बुद्धि देख रहा था। उस भाई ने कहा कि, ‘मेरी वाइफ नहा रही थी, तब उसे देख लिया था। तब से मुझे अंदर घिन आती है।’

रोंग बिलीफें, रूट कॉज़ में

(विषय में) पाँचों इन्द्रियों को अच्छा नहीं लगे ऐसा अंधेरे में जाकर करते हैं। बच्चे देखें तो शर्मा जाएँ। कोई विषय विकार कर रहा हो, उसकी फोटो लें तो कैसा दिखेगा?

प्रश्नकर्ता : घिन आए ऐसा दिखेगा, जानवर जैसा दिखेगा।

दादाश्री : जानवर ही कहलाएगा। सारी पाशवी इच्छा कहलाएगी।

प्रश्नकर्ता : स्त्री के अंगों के प्रति आकर्षण होने का क्या कारण है?

दादाश्री : मान्यता अपनी, रोंग बिलीफें हैं इसलिए। गाय के अंगों के प्रति आकर्षण क्यों नहीं होता?! सिर्फ मान्यताएँ। कुछ नहीं होता। सिर्फ बिलीफें हैं। बिलीफें तोड़ दो तो कुछ भी नहीं है।

प्रश्नकर्ता : वह जो मान्यता खड़ी होती है, ऐसा संयोग मिलने की वजह से होता है?

दादाश्री : लोगों के कहने से आपको हो जाती है। आपके कहने से मान्यता होती है। और आत्मा की हाज़िरी में मान्यता होती है इसलिए दृढ़ हो जाती है और इसमें ऐसा है ही क्या? मांस के लोथड़े हैं!

प्रश्नकर्ता : एक बार मैं स्तन का ऑपरेशन देखने गया था। शुरू में देखे तो इतने सुंदर दिख रहे थे लेकिन ऑपरेशन करने के लिए चीरा तो कँपकँपी आ गई।

दादाश्री : कुछ भी सुंदरता होती ही नहीं है, मांस के लोथड़े ही हैं।

प्रश्नकर्ता : यह रोंग बिलीफ कैसे खत्म करें?

दादाश्री : मैंने अभी कैसे खत्म की?

प्रश्नकर्ता : राइट बिलीफ से। बनिए की वह बात फिट हो गई मांस के लोथड़े वाली।

दादाश्री : बनिए को पूछा तो उसे स्त्री को

(पृ.८)

नेकेड देखना अच्छा नहीं लगता था। उसकी बुद्धि बहुत अच्छी कही जाएगी। मुझे तुरंत समझ में आ जाता है कि इसकी दृष्टि कितनी उच्च है! वाइफ के बारे में मांस के लोथड़े दिखते थे और हमेशा घिन आती थी उसे! साठ साल की उम्र में भी उसे घिन आती थी, वह अच्छा कहलाएगा न! वर्ना घिन नहीं आती।

जागृति को ढक देता है मोह

जगत् जानता ही नहीं न, कि यह रेशमी चादर से लपेटा हुआ है सारा? खुद को जो पसंद नहीं है, वही कचरा इस रेशमी चादर में लपेटा हुआ है। ऐसा आपको लगता है या नहीं लगता? इतना समझे तो निरा वैराग्य ही आए न! लेकिन इतना भान नहीं रहता इसीलिए तो यह जगत् ऐसा चल रहा है न! ऐसी जागृति किसी को होगी इन बहनों में से? कोई पुरुष सुंदर दिख रहा हो, उसे छीला जाए तो क्या निकलेगा?

प्रश्नकर्ता : खून-मांस वगैरह सब निकलेगा।

दादाश्री : मांस-पीप ऐसा सब ही न? और रूप कहाँ गया फिर? ऐसा सब सोचा नहीं है इसीलिए यह मोह है न!

प्रश्नकर्ता : हाँ, ऐसा ही लगता है।

दादाश्री : हाँ, देखो न कैसा फँसाव! सोचो तो फँसाव जैसा नहीं लगता, बहन? बुद्धि से बात सही लगती है न, कि भीतर यह सारी गंदगी है? हर एक में गंदगी होगी या कुछ साफ भी होंगे, मोम जैसे?

प्रश्नकर्ता : हर एक में गंदगी है।

दादाश्री : इस शरीर में ऐसी सब गंदगी है, ऐसी जागृति रहे तब फिर कोई कितना भी सुंदर दिखे, फिर भी मोह उत्पन्न होगा क्या?

प्रश्नकर्ता : नहीं होगा।

दादाश्री : ऐसी जागृति नहीं है, उसी वजह से यह मोह उत्पन्न होता है और उस मोह में से फिर निरे दु:ख ही खड़े होते हैं। वर्ना, दु:ख तो होता होगा?

कोई लड़का अच्छे कपड़े-वपड़े पहनकर, नेकटाई-वेकटाई पहनकर बाहर जा रहा हो और उसे काटे तो क्या निकलेगा? तू बेवजह क्यों नेकटाई पहनता है? मोह वाले लोगों को भान नहीं हैं इसलिए सुंदरता देखकर उलझ जाते हैं बेचारे! जबकि मुझे तो सबकुछ खुला आरपार दिखता है। ये सभी लोग कपड़े उतारकर घूमें तो तुझे खराब नहीं लगेगा?

प्रश्नकर्ता : बहुत खराब लगेगा।

दादाश्री : यानी कि इन कपड़ों की वजह से अच्छे दिखते हैं। क्या बिना कपड़े के अच्छे दिखेंगे? बिना कपड़े तो ये गायें, भैंसें, बकरियाँ, कुत्ते सभी अच्छे दिखते हैं, लेकिन मनुष्य अच्छे नहीं दिखते। अब ऐसा ज्ञान कोई देता ही नहीं न! ऐसी सविस्तार समझ ही कोई नहीं देता न! फिर मोह ही उत्पन्न होगा न! दादाजी तो कहते थे, कि ‘यह सब तो ऐसी गंदगी है, फिर मोह कैसे उत्पन्न होगा?’ कोई स्त्री या पुरुष भले ही कैसे भी बाल बनाकर घूम रहा हो, तो हमें क्या उसमें? चीरें तब भीतर से क्या निकलेगा उसमें से? जैसे यह लौकी छीलते हैं, वैसे ही जब उसे छीलेंगे तब क्या होगा? भीतर का कचरा दिखेगा न? किसी को यहाँ पीप पड़ गया हो और वह तुझे कहे कि, ‘लो, यह धो दो।’ तो वह तुझे अच्छा लगेगा? उसे तो छूना भी अच्छा नहीं लगेगा न? और कोई मित्र हो और उसे पीप नहीं पड़ा हुआ हो तो तुझे हाथ लगाना अच्छा लगेगा न?

(पृ.९)

लेकिन ये तो भीतर कचरा माल ही भरा है। उसे तो हाथ भी नहीं लगाना चाहिए। मोह करने जैसा जगत् है ही कहाँ? लेकिन ऐसा सोचा ही नहीं न! किसी ने बताया ही नहीं न!

पुद्गल की शक्ति में खुद फँस गया

शरीर पर राग ही क्यों होना चाहिए? शरीर किसका बना हुआ है?

प्रश्नकर्ता : पुद्गल का।

दादाश्री : पुद्गल (अहंकार) के जो गुण हैं न, जो स्थूल गुण, कि जो आँखों से दिखाई दें ऐसे हैं, कान से सुनाई दें, यों स्पर्श से अनुभव में आएँ, नाक को सुगंध दें, जीभ को स्वाद दें। पुद्गल के गुण और ये प्राकृतिक गुण दोनों इकट्ठे हुए हैं। प्राकृतिक गुण मिश्र चेतन के हैं और पुद्गल के जो गुण हैं, उन सबके मिलने से यह खून-पीप और यह सब खड़ा हो गया और संसार खड़ा हो गया है। इसी से यह पूरा जगत् उलझन में हैं। खुद की अज्ञानता की वजह से उसे इन सारी अशुचियों का भान नहीं  रहता और भान नहीं रहता इसलिए यह संसार खड़ा रहा है।

पूरा ही संसार पुद्गल का है। लेकिन पुद्गल में राग-द्वेष होने को ही कहते हैं बंधन और पुद्गल में राग-द्वेष नहीं होना, उसे कहते हैं मुक्ति।

पाँच में से चार इन्द्रियाँ एक पक्षीय वीतरागी हैं। जबकि स्पर्श दोनों ही तरफ से रागी है। और मिश्रचेतन है जो कि अत्यधिक नुकसानदायक है। दोनों में वीतरागता होगी तो छूट सकेंगे। स्पर्श में विषय वासना आ जाती है।

पुद्गल की, खुद की ऐसी अलग-अलग शक्तियाँ हैं कि जो आत्मा को आकर्षित करती हैं। उन शक्तियों से ही खुद ने मार खाई है न! आत्मा, पुद्गल की शक्ति जानने निकला कि यह क्या है? यह कौन सी शक्ति है? अब, उसमें वह खुद ही फँस गया! अब कैसे छूटे? यदि खुद के स्वरूप का भान होगा तो छूटेगा!

पुद्गल सुख, वह है रिपेमेन्ट वाला

आपको कभी दाद हुई है? उसे जितना खुजलाओ, उतना ज़्यादा मज़ा आता है न? अब वह सुख आप किस से लेते हैं? पुद्गल से। दोनों को ‘रबिंग’ करके, घिस-घिस कर, ‘इचिंग’ (खुजली) करके, सुख ढूँढते हो! और जैसे ही हाथ रुका कि तुरंत जलन शुरू हो जाती है। देखो, पुद्गल उसे तुरंत ही दु:ख देता है न! पुद्गल क्या कहता है कि मुझ में से क्या सुख ढूँढ रहे हो? आपके पास तो सुख है न! यहाँ हम से सुख लोगे तो आपको ‘रीपे’ (चूकता) करना पड़ेगा।

प्रश्नकर्ता : रीपे करते समय जो दु:ख खड़ा होता है, वह तो इस पर आधारित है न, कि हमारी कितनी आसक्ति या लोभ है?

दादाश्री : वह तो जितनी ज़्यादा आसक्ति उतनी अधिक परेशानी। कम आसक्ति रही तो कम दु:ख होता है। वह सब तो आसक्ति पर आधारित है न!

दाद का अनुभव नहीं हुआ है तुझे? मतलब ये सभी ‘रीपे’ करने की चीज़ें हैं। इस दाद में बड़ा मज़ा आता है न? जब वह खुजलाता है, उस समय उसके चेहरे पर कितना आनंद होता है न? तब देखने वाले को ऐसा लगता है कि, हे भगवान, मुझे भी दाद देना। लोग ऐसा करते हैं या नहीं?

प्रश्नकर्ता : ऐसे खुजलाने में आनंद कहाँ से होगा?

(पृ.१०)

दादाश्री : नहीं-नहीं, खुजलाते समय उसके मुँह पर बहुत आनंद होता है। इससे सामने वाले व्यक्ति के मन में ऐसा होता है कि ये तो आनंद भोग लेते हैं और हम रह गए। वे भगवान से माँगते हैं कि मुझे भी कुछ दीजिएगा।

प्रश्नकर्ता : ऐसा कोई थोड़े ही माँगता है बल्कि ऐसा ही सोचता है कि यह तो गंदगी ही है।

दादाश्री : यह विषय भी वैसा ही है। खुजली जैसा ही है यह। सिर्फ घर्षण ही है। उस घर्षण से ‘इलेक्ट्रिसिटी’ उत्पन्न होती है। फिर वह जब वापस आता है, ‘बेक’ मारता है, तो वह जोड़ों को तोड़ देता है। उसमें कहीं सुख होता होगा? उसमें कोई आत्मा नहीं होता। उसमें चेतन भी नहीं होता। चेतन तो सिर्फ उसका निरीक्षक ही है। यानी यह तो विपरीत दशा को खुद सुख मानता है।

एक बार भोगने से ‘चित्त’ छटक जाता है

प्रश्नकर्ता : यह सुख टेम्पररी लगता है इसलिए अंदर जाता है न?

दादाश्री : ऐसा है न, परमेनन्ट सुख है, ऐसा भान नहीं रहा है खुद को। और टेम्पररी जो कुछ भी आता है, वह अच्छा लगता है। आम खाता तो है लेकिन ज़रा सा खट्टा निकले तो फिर उसे वहीं पर छोड़ देता है। दूसरा और अधिक मीठा ढूँढ निकालता है। यानी यह कौन है? चितवृत्ति ढूँढती है, कि इसमें सुख है, इसमें सुख है, इसमें सुख है! फिर उसमें (सुख) नहीं लगता तो फिर छोड़ देती है। फिर थोड़े दिनों तक पसंदीदा खाने पर यह सुख कैसा हो जाता है? फिर सुख का भी अभाव हो जाता है। शादी में पंद्रह-पंद्रह दिनों तक खिलाने पर उकताकर भाग जाता है और घर जाकर खिचड़ी खाता है। अरे, इतना अच्छा खाना था फिर भी? तब कहता है, ‘नहीं, वह क्या हमेशा अच्छा लगता है?’ तो जिस सुख का अभाव हो जाए, उस सुख को सुख मान ही नहीं सकते। वह सुख की डेफिनेशन (परिभाषा) में नहीं आ सकता।

चित्त कब तक अशुद्ध रहता है? जब तक उसे लालच हैं कि, ‘इसमें सुख है, इसमें सुख है।’ जब वह खुद के घर का सुख देख लेगा तब फिर बाहर नहीं निकलेगा।

पहले जिन पर्यायों का खूब वेदन किया हों, अभी वे अधिक आते हैं तब चित्त वहीं चिपका रहता है। जैसे-जैसे वह चिपकाव, धुलता जाएगा, वैसे-वैसे फिर चित्त वहाँ पर ज़्यादा नहीं रहेगा।

चित्त सब से अधिक किस में फँसता है? विषय में! और जितना चित्त फँसा, उतना ही ऐश्चर्य टूट गया। ऐश्चर्य टूटा कि जानवर बन गया। अत: विषय ऐसी चीज़ है कि उसी से सारा जानवरपन आया है। मनुष्य में से जानवरपन, विषय के कारण ही आया है।

यह विषय ऐसी चीज़ है कि जिस तरह मन और चित्त जा रहे हों, उन्हें उस तरह नहीं रहने देता। और एक बार इसमें पड़ा कि इसी में आनंद मानकर बल्कि चित्त का वहाँ जाना बढ़ जाता है और ‘बहुत अच्छा है, बहुत मज़ेदार है’, ऐसा मानकर निरे अनगिनत बीज गिरते हैं।

प्रश्नकर्ता : कईयों को तो इसमें रुचि ही नहीं होती, रुचि उत्पन्न भी नहीं होती और कईयों में वह रुचि बहुत अधिक भी होती है। वह पहले का लेकर ही आया होता है न?

(पृ.११)

दादाश्री : सिर्फ यह विषय ही ऐसा है कि इसमें बहुत गड़बड़ हो जाती है। एक बार विषय भोगा कि फिर उसका चित्त वहीं का वहीं जाता है।

प्रश्नकर्ता : लेकिन वह पूर्व का लेकर आया होता है न वैसा?

दादाश्री : उसका चित्त वहीं का वहीं जाता है, वह पूर्व का लेकर नहीं आया। लेकिन फिर उसका चित्त छटक ही जाता है, हाथ से! खुद मना करे फिर भी छटक जाता है। इसलिए अगर ये लड़के ब्रह्मचर्य के भाव में रहें तो अच्छा है और फिर अपने आप जो स्खलन होता है, वह तो गलन (डिस्चार्ज) कहलाता है। रात में हो गया, दिन में हो गया, वह सब गलन कहलाता है। लेकिन इन लड़कों को यदि एक ही बार विषय छू गया हो न, तो फिर दिन-रात उसी के सपने आते रहेंगे।

प्रश्नकर्ता : ये जो खराब विचार आते हैं, वे भी चित्त के बगैर आ सकते हैं?

दादाश्री : हाँ, चित का और विचार का कोई लेना-देना नहीं है।

प्रश्नकर्ता : ‘मुझे बाहर से किसी चीज़ का विचार आया तो वह बाहर की चीज़ अपने चित्त का हरण करती है।’ ऐसा है या नहीं?

दादाश्री : नहीं, उन दोनों चीज़ों का बैलेन्स नहीं है। यह हो तो यह होगा ही, ऐसा संभव नहीं है। शायद हो सकता है लेकिन यह हो तो यह होगा ही, ऐसा नहीं है। कई बार सिर्फ विचार होते हैं, चित्त का हरण शायद न भी हुआ हो। कई बार चित्त गया हो लेकिन विचार में न भी हो। ऐसा हो सकता है और नहीं भी हो सकता।

तुझे ऐसा अनुभव है कि जब विषय में चित्त जाता है, तब ध्यान ठीक से नहीं रह पाता?

प्रश्नकर्ता : चित्त यदि ज़रा भी विषय के स्पंदनों से टच हुआ हो तो कितने ही समय तक तो खुद की स्थिरता नहीं रहने देता और चित्त उसे छूकर वापस अलग हो गया हो तो खुद की स्थिरता नहीं जाती। वह यदि एक ही बार यों ‘टच’ हुआ हो, वह भी स्थूल में नहीं लेकिन सूक्ष्म में भी हुआ हो, तो भी वह कितने ही समय तक हिलाकर रख देता है।

दादाश्री : हमारा चित्त कैसा होगा? वह कभी भी जगह से हटा ही नहीं है! हम बोलते हैं तब निरंतर यों मुरली की तरह डोलता रहता है। तब जाकर चित्त की प्रसन्नता उत्पन्न होती है।

विषय की रमणता से पतन

स्त्री या विषय में रमणता की जाए, ध्यान किया जाए, निदिध्यासन किया जाए तो वह गाँठ पड़ जाएगी, विषय की। फिर कैसे खत्म होगी वह? तो कहते हैं कि, विषय के विरुद्ध विचारों से खत्म हो जाएगी। मनुष्य केवल एक इतना ही संभाल ले तो कोई भी विषय-आकर्षण हो जाए वहाँ अगर तुरंत ही प्रतिक्रमण कर ले तो आगे उसका खाता बिल्कुल साफ रहेगा। ज़रा दो मिनट भी देर कर दे तो फिर उग निकलेगा। अत: यह तो प्रतिक्रमण से बंद होगा वर्ना, यह तो बंद ही नहीं होगा न! फिर भी अगर पतन हो जाए तो जोखिमदारी नहीं रहेगी। लेकिन जहाँ पर भान ही नहीं रहे, वहाँ पर फिर आकर्षण हुआ तो फिर वहाँ सबकुछ ज्यों का त्यों पड़ा रहेगा। अत: देखते ही आकर्षण हो, उसी के साथ उसका आलोचना-प्रतिक्रमण-प्रत्याख्यान और खराब विचारों को काटे तो बच सकेंगे, वर्ना कोई बचेगा ही नहीं इससे। यानी बहुत गहरा गड्ढा है यह तो।

यह आकर्षण क्यों होता है कि पहले की

(पृ.१२)

अज्ञानता से, आपको समझ नहीं है इसलिए उसके साथ रमणता की है, इसलिए फिर से आकर्षण खड़ा हो जाता है। अत: आपको समझ जाना चाहिए कि अब इसका कुछ हिसाब है।

प्रश्नकर्ता : वह पता तो चलता है लेकिन फिर भी बार-बार विचार आते रहते हैं।

दादाश्री : हाँ। लेकिन विचार आएँ तो फिर से उन्हें, वे जो विचार आएँ, उन सब को तोड़ना पड़ेगा। जैसे-जैसे आते जाएँ, वैसे-वैसे तोड़ते जाना है, आते जाएँ वैसे-वैसे तोड़ते जाना है। हर एक को देखकर प्रतिक्रमण करना पड़ेगा।

प्रश्नकर्ता : यह समझ में तो आता है कि कितनी बड़ी गलती की थी!

दादाश्री : लेकिन गलती तो की थी, तभी तो अंदर आया न! एक विचार तक भी आए तो उसे कैसे तोड़ना, उतना आना चाहिए न! उसे उसमें पूरा दिन गुज़ारना पड़ेगा, दो-दो घंटे तब छेदन होगा वर्ना छेदन नहीं होगा। उन्हें (कर्म) बाँधते समय कुछ सोचा ही नहीं था न! पूरी रात उल्टा लेटकर फिर विचार करता रहता है।

प्रश्नकर्ता : ‘उल्टे लेटकर विचार करते हैं’, इसका मतलब समझ में नहीं आया।

दादाश्री : उसे कुछ अट्रैक्टिव (आकर्षक) लगा इसलिए फिर वहाँ वह उल्टा लेटकर सोचता ही रहता है। बाद में वह रमणता करता रहता है। अब, वह तो चली गई तो अब क्यों रमणता कर रहा है? तब उल्टा लेटकर भाई रमणता करता है, अंदर वह टेस्ट आता है न एक तरह का! इसलिए उल्टे होकर फिर उसमें भोग लेते हैं, वह मैं देखता हूँ न! पतन कब होता है? अब्रह्मचर्य में रमणता रहे, तब से होता है। अब यदि ब्रह्मचर्य में रमणता रहे, उससे फिर कार्य ब्रह्मचर्य होगा।

विषय रमणता की हो तो प्रतिक्रमण करके उसे धो देना चाहिए। जो यहाँ से तुरंत काट (रोक) दे, उसके लिए फिर कुछ खास नहीं रहेगा। दिखाई दे, तभी से प्रतिक्रमण करे और फिर किसी रमणता में नहीं पड़े, रात को, कभी भी। ज़रा सा भी उसका विचार आया कि रमणता में पड़ा नीचे, स्लिप हुआ कहलाएगा। ये तो रमणता से ही ये सारे दोष खड़े हुए हैं न!

दृष्टि बदलने के बाद रमणता शुरू होती है। दृष्टि बदले तो उसका भी कारण है। उसके पीछे पिछले जन्म के कॉज़ेज़ हैं। इसलिए हर किसी को देखकर दृष्टि नहीं बदलती। कुछ खास लोगों को देखे, तभी दृष्टि बदलती है। कॉज़ेज़ हों, उसका पहले का हिसाब चला आ रहा हो और बाद में रमणता हो जाए तो समझना कि बहुत बड़ा हिसाब है। अत: वहाँ पर अधिक जागृति रखना। उसके सामने प्रतिक्रमण के तीर चलाते रहना। वहाँ आलोचना-प्रतिक्रमण और प्रत्याख्यान, ज़बरदस्त होने चाहिए।

मिश्रचेतन के साथ विषय की योजना फिसलाती है

ब्रह्मचर्य भंग करना, वह बहुत बड़ा दोष है। ब्रह्मचर्य भंग हो जाए, तो मुश्किल है। थे वहाँ से गिर पड़े। दस साल से रोपा हुआ पेड़ हो और गिर जाए तो फिर आज ही रोपा हो, ऐसा ही हो गया न और वापस दसों साल व्यर्थ गए न! और ब्रह्मचर्य वाला गिर गया। एक ही दिन गिर जाए तो खत्म हो गया!

(पृ.१३)

और जो व्यक्ति यहाँ से फिसला तो फिर वह जो फिसला, वह उतना ही हिस्सा फिर से ज़ोर लगाएगा, वही हिस्सा फिर से उसे फिसलाएगा। फिर खुद के क़ाबू में नहीं रह पाता। फिर काबू-कंट्रोल खो देता है, खत्म हो जाता है। वहाँ हम सावधान रहने को कहते हैं। ‘मर जाएगा’, कहते हैं।

अन्य कोई चीज़ बाधक हो, ऐसी नहीं है। स्त्री का स्पर्श हो जाए और फिर भीतर भाव बदल जाए तो वहाँ जागृति रखनी है। क्योंकि स्त्री जाति के परमाणु ही ऐसे हैं कि सामने वाले के भाव बदल ही जाते हैं।

विषय की योजना के अलावा बाकी सभी योजनाओं के समय अगर तोड़-फोड़ करे तो चला लेंगे। क्योंकि बाकी सभी मिश्रचेतन के साथ की योजनाएँ नहीं हैं, जबकि यह विषय की योजना तो मिश्रचेतन के साथ की योजना है। हम छोड़ दें, फिर भी सामने वाला दावा करे तो क्या होगा? इसलिए इसमें सावधान रहने को कहा है। बाकी चीज़ों में अगर गाफिल रहे तो चलेगा। गाफिल रहने का फल यह कि जागृति ज़रा कम रहेगी। लेकिन यह विषय तो सब से बड़ा जोखिम है, सामने वाला जिस स्थान पर जाने वाला हो उसी स्थान पर अपने को ले जाएगा! अपने ज्ञान के साथ अब उस स्थान पर हम कैसे रह पाएँगे? एक तरफ जागृति और दूसरी तरफ यह बंधन, वह कैसे चलेगा? लेकिन फिर भी हिसाब चुकाना पड़ता है।

प्रश्नकर्ता : वह रूपक में तो आएगा न?

दादाश्री : हाँ, वह कैसा रूपक में आएगा कि वह स्त्री दूसरे जन्म में अपनी मदर बनेगी, वाइफ बनेगी, यदि विषय संबंधित उसके बारे में सिर्फ एक ही घंटे का ध्यान करे तो! ऐसा है यह! सिर्फ इसी में हमें सावधान रहने जैसा है! बाकी किसी में सावधान रहने को नहीं कहते।

‘नहीं है मेरी’ कहकर बिलीफों का निकाल

प्रश्नकर्ता : आपकी ये सारी बातें सही हैं। यह श्रद्धा में भी बैठा है लेकिन फिर भी वर्तन में स्पर्श करना हो जाता है।

दादाश्री : वर्तन में तो यह मान्यता है न रोंग, मान्यता फल  दिए बिना जाएगी नहीं न! वह डिस्चार्ज मान्यता है। एक बार मानी हुई चीज़ें बिल्कुल विरुद्ध, खराब हों फिर भी मान्यता जाती नहीं है न! अत: हमें निकालनी पड़ेंगी कि, ‘ऐसे नहीं’ लेकिन यह गलत है।

प्रश्नकर्ता : तो ऐसा कह सकते हैं कि अभी भी रुचि है?

दादाश्री : नहीं, ऐसा नहीं है। ये रोंग बिलीफें रह गई हैं अभी भी अंदर। इसलिए निकाल (निपटारा) कर देना है। लोगों के कहने से ‘इसमें सुख है’, ऐसी रोंग बिलीफ जो बैठ गई है, वह इसमें रह गई है, वह जैसे-जैसे आएगी, वैसे-वैसे निकाल कर देंगे।

प्रश्नकर्ता : इस बिलीफ का निकाल कैसे करना है?

दादाश्री : ‘नहीं है मेरी’, ऐसा कहकर ही। वह अपना नहीं है। उस बिलीफ का निकाल हो ही जाएगा उससे। सौ बार रोंग बिलीफ को सही माना हों तो सौ बार उन्हें तोड़ना पड़ेगा, आठ सौ बार किया हो तो आठ सौ बार और दस बार किया हो तो दस बार। जगत् को पता ही नहीं है कि यह क्या है! बिलीफें ही रोंग हैं।

विचार आते ही उखाड़कर फेंक देना

स्पर्श सुख भोगने का विचार आए तो उसके आने से पहले ही उखाड़कर फेंक देना। यदि तुरंत

(पृ.१४)

ही उखाड़कर फेंक नहीं देगा तो पहले सेकन्ड में ही पेड़ बन जाता है, दूसरे सेकन्ड में वह हमें पकड़ में ले लेगा और तीसरे सेकन्ड में फिर फाँसी पर चढऩे का वक्त आएगा।

हिसाब नहीं होगा तो टच भी नहीं हो सकता। स्त्री-पुरुष एक रूम में हों, फिर भी विचार तक नहीं आता।

प्रश्नकर्ता : आपने कहा कि, ‘हिसाब है, इसलिए आकर्षण होता है।’ तो उस हिसाब को पहले से ही कैसे उखाड़ सकते हैं?

दादाश्री : वह तो उसी समय, ऑन द मोमन्ट करेंगे तभी जाएगा। पहले से नहीं हो सकेगा। मन में विचार आए न कि, ‘स्त्री के लिए पास में जगह रखें।’ तो तुरंत ही उस विचार को उखाड़ देना। ‘हेतु क्या है’, वह देख लेना। अपने सिद्धांत के अनुरूप है या सिद्धांत के विरुद्ध है। सिद्धांत के विरुद्ध हो तो तुरंत ही उखाड़कर फेंक देना चाहिए। स्त्री पास में बैठे उससे पहले ही आप सोचकर रखते हो। ऐसा विचार आए, तभी उसे उखाड़कर फेंक देना चाहिए। फिर स्त्री के बैठने तक तो उस विचार को हम पेड़ जितना कर देते हैं। उसके बाद वे (विचार) वापस नहीं पलटते।

प्रश्नकर्ता : ऐसा निश्चय तो है कि मुझे विषय नहीं भोगना है, लेकिन कोई लड़की या कोई लड़का मुझ पर विषय भोगे, मुझे स्पर्श करे, बस में चढ़ते-उतरते, बैठते, कहीं पर भी, तो उसमें मुझे हर्ज नहीं। मुझे विषय नहीं भोगना है लेकिन ऐसे विचार आते हैं।

दादाश्री : तब तो अच्छा ही है न (!)

प्रश्नकर्ता : उस समय मेरी तो सेफ साइड है न, मैं तो विषय भोग ही नहीं रहा हूँ। मुझे तो स्पर्श करना ही नहीं है। लेकिन वह सामने से स्पर्श करे, तो फिर मैं क्या करूँ?

दादाश्री : ठीक है। साँप जान बूझकर छू जाए, तो उसमें हम क्या करें?(!) छूना क्यों अच्छा लगे, पुरुष या स्त्री को? जहाँ निरी दुर्गंध ही है, वहाँ छूना कैसे अच्छा लगे?

यह तो मैं आपको सावधान कर रहा हूँ कि कभी यों गलती से हाथ लग जाए न, तो मुझे बताना। स्त्री जाति जान-बूझकर छू जाती है, कई बार तो।

सिर्फ टच होने से होता है परमाणु का असर

प्रश्नकर्ता : इस तरह बहुत सारे खराब विचार आएँ तो? ऐसी इच्छा नहीं होती, लेकिन संयोग मिलते ही विचार आते हैं और कभी कभार स्लिप हो जाते हैं।

दादाश्री : इच्छा तो आपकी है नहीं, लेकिन अगर चिकनी मिट्टी में जाओगे तो फिर क्या होगा? अपने आप स्लिप हो जाओगे। यानी यह सारा जो पिछला उधार है न, वह वापस गड़बड़ करवाता है। वे गड़बड़ियाँ खत्म तो करनी पड़ेंगी न! इच्छा तो अभी है ही नहीं, लेकिन क्या हो सकता है?

प्रश्नकर्ता : वह कच्चा रह गया कहलाएगा?

दादाश्री : ऐसा है, कि जिसने ब्रह्मचर्य बिगाड़ दिया, उसका सबकुछ बिगड़ गया।

स्पर्श हो जाए या ऐसा वैसा कुछ हो जाए तो आकर मुझे बता देना तो मैं तुरंत साफ कर दूँगा। क्योंकि एक ही टच होने से अंदर इलेक्ट्रिसिटी का जो अट्रैक्शन (आकर्षण) होता है, वह इलेक्ट्रिसिटी फिर हमें निकालनी पड़ेगी।ऌ

(पृ.१५)

प्रश्नकर्ता : वह इलेक्ट्रिसिटी कैसी होती है? आपने कहा न कि वह इलेक्ट्रिसिटी ऐसी होती है कि मुझे धोनी पड़ेगी।

दादाश्री : उसके परमाणुओं का असर हो जाता है। अट्रैक्शन के परमाणु बढ़ते जाते हैं और आँखों से देखा, उसके परमाणु सूक्ष्म होते हैं और सूक्ष्म में से स्थूल खड़ा होता है और फिर उसमें से आकर्षण होता है। फिर आकर्षण बढ़ता ही जाता है। और फिर उसका विकर्षण होता है। विकर्षण शुरू होना हो, तब पहले कार्य होता है। फिर विकर्षण होता रहता है। कार्य शुरू हुआ, तभी से विकर्षण शुरू होता है। कार्य की शुरुआत तक आकर्षण होता रहता है और कार्य पूरा हो जाने पर विकर्षण होता रहता है। परमाणुओं का अट्रैक्शन ऐसा हैं।

अब दिक्कत नहीं आएगी। दादा साथ हैं। दादा मेरे साथ हैं, ऐसे बोलोगे तो भी राह पर आ जाएगा (सही हो जाएगा)।

प्रश्नकर्ता : परमाणुओं का यह नया विज्ञान बताया।

दादाश्री : यह सब बाहर कहने जैसा नहीं है। यह तो निजी तौर पर लोगों को जितनी ज़रूरत हो, उतनी ही बात करते हैं और बाहर बताने का क्या अर्थ है? लोग, जगत् छूए बिना रहने वाला नहीं।

प्रश्नकर्ता : तो उस स्पर्श से परमाणु उसे नीचे कहाँ तक घसीटकर ले जाते हैं?

दादाश्री : हाँ, मतलब परमाणु का अट्रैक्शन ही सब काम  करता है। उस बेचारे के तो हाथ में ही नहीं रहती सत्ता और जब विकर्षण होता है, तब उसे अलग नहीं होना हो फिर भी वे परमाणु ही खुद विकर्षण करवाते हैं, अलग करवा देते हैं।

प्रश्नकर्ता : विकर्षण होता है तब खुद परमाणु ही अलग करवा देते हैं?

दादाश्री : हाँ, खुद ही विकर्षण करवा देते हैं, उसे अमल देकर।

प्रश्नकर्ता : मतलब वह कैसे?

दादाश्री : उसका अमल फल देकर और खुद ही विकर्षण स्वरूप हो जाते हैं।

प्रश्नकर्ता : अर्थात् यह उसका नियम ही है कि यदि आकर्षण हुआ तो फिर उसका ऐसा विकर्षण परिणाम आएगा ही?

दादाश्री : आकर्षण-विकर्षण, यह नियम ही है। आकर्षण कब तक कहलाएगा? विकर्षण जब तक इकट्ठा नहीं होता, तब तक फल नहीं देता है। विकषर्ण का संयोग इकट्ठा हुआ कि फल देना शुरू कर देगा।

प्रश्नकर्ता : आकर्षण फल देना शुरू करें, उसके बाद क्या होता है?

दादाश्री : फिर खत्म हो गया! इंसान मर ही गया। आपको अब कोई परेशानी नहीं है।

खुद को डाँटकर सुधारो

प्रश्नकर्ता : आपसे आज्ञा ली थी लेकिन फिर घर जाने के बाद ज़रा बिगड़ गया। ऐसा क्यों होता है? ऐसा होने का कारण क्या  है?

दादाश्री : नासमझी है तुम्हारी। यहाँ से तय करके गए हो कि मुझे घर जाकर दवाई पी लेनी है, लेकिन न पीए तो फिर आपकी नासमझी ही कहलाएगी न! देखो न, इस भाई ने डाँटा था अपने

(पृ.१६)

आपको, धमका दिया था। यह रो भी रहा था, और वह डाँट रहा था, दोनों देखने जैसी चीज़ थी!

प्रश्नकर्ता : एक बार दो-तीन बार चंदुभाई को डाँटा था,  तब  वह बहुत रोया भी था। मुझे ऐसा भी कह रहा था कि, ‘अब ऐसा नहीं होगा’, फिर भी वापस होता है।

दादाश्री : हाँ। वैसा होगा तो सही, लेकिन वह तो बार-बार कहते रहना है। आपको कहते रहना है और वह होता रहेगा। कहने से अपना जुदापन रहेगा, तन्मयाकार नहीं होंगे। जैसे पड़ोसी को डाँट रहे हों, उस तरह चलता रहेगा। ऐसे करते-करते खत्म हो जाएगा और सभी फाइलें खत्म हो जाएँगी न!

विचारों को देखते रहना है। और ऊपर से तुम्हें ऐसा कहना है कि, ‘तुम सब अंदर बैठे हुए हो?’ ‘इतना सख्त कफ्र्यू लगाया है, फिर भी घुस गए हो? ‘भागो, वर्ना यह कफ्र्यू है। कहना, ‘अब आ बनेगी, समझो।’

ब्रह्मचर्य ठीक से पालन होने लगे तो धीरे-धीरे असर होने लगता है। चेहरे पर तेज आने लगता है। लेकिन अभी भी, चेहरे पर कुछ खास तेज नहीं दिखता। घाटा नहीं दिखता लेकिन तेज भी नहीं दिखता ठीक से!

प्रश्नकर्ता : उसका क्या कारण होगा?

दादाश्री : नीयत! नीयत तेरी खराब है। तेज कहाँ से दिखेगा? वह तो, देखने से पहले ही तेरी नीयत बिगड़ जाती है। कहीं विषय-विकार होने चाहिए? ब्रह्मचारी होने के बाद!

प्रश्नकर्ता : यह नीयत ऐसी है तो नीयत सुधारने के लिए क्या करना चाहिए? उसका उपाय क्या है?

दादाश्री : ये जो विचार आते हैं, वह मैं नहीं हूँ। हमें उसे डाँटना चाहिए। तू क्या डाँटेगा? चंदुभाई को डाँटता था न? तूने कभी डाँटा है? फिर पुचकारता ही रहेगा तो क्या होगा? उसे डाँटना चाहिए और ‘दो थप्पड़ मार दूँगा’, ऐसे कहना। रोएगा तो चंदुभाई रोएगा। तू डाँट रहा हो और चंदुभाई रोए! ऐसा होगा तब ठिकाने आएगा। वर्ना अणहक्क (बिना हक्क का) के विषय-विकार तो नर्कगति में ले जाएँगे। उससे अच्छा तो शादी कर लेना, वह हक़ का तो है! विषय-विकार की इच्छाएँ नहीं होतीं?

प्रश्नकर्ता : कभी-कभी ऐसे विचार आते हैं!

दादाश्री : लेकिन वह कभी-कभी न? यानी कि जैसे रोज़ खाने का विचार आता है, ऐसा नहीं है न? वह कभी-कभी हाज़िर हो जाता है। किसी दिन बारिश होती है, वैसे?

प्रश्नकर्ता : वह कभी-कभी ही। यानी पहले बहुत आते थे पूरे दिन! वे बंद हो गए।

दादाश्री : और अभी तो कुछ और टाइम बीतने पर तो वह दिशा ही बंद हो जाएगी। जहाँ पर जिस दिशा में हमें जाना था अपनी वह दिशा तय हो जाए, तो उसके बाद पिछली सारी अड़चनें आनी बंद हो जाएँगी और फिर वह दिशा ही बंद हो जाएगी। फिर नहीं आएगी।

न हो संग संयोगी

जागृति रहती है न, अब? आनंद शुरू हो गया है न वे सब तो आनंद में आ गए हैं। सभी के चेहरे पर नया ही तेज आ गया है। एक ही दीवार पार करे तो आनंद की शुरुआत हो जाती है और प्रकट हो जाता है तुरंत ही! और अगर

(पृ.१७)

पार नहीं की और फिसल गया तो वहाँ पर फिर गाढ़ हो जाता है। फिर वापस उल्टा हो जाता है इसलिए कसौटी के टाइम पर संभाल लेना है। फिर पाताल फूटकर आनंद उभरता रहता है!

अन्य कुछ भी हो जाए तो परेशानी नहीं है। संग संयोगी नहीं होना चाहिए। बाकी कुछ हो जाए तो उसमें हर्ज नहीं है, उसका अर्थ ऐसा है कि वैसा हो तो बहुत इतनी फिक्र करने जैसा नहीं है लेकिन स्त्री-पुरुष का संयोग, वह तो मृत्यु ही है, तुम लोगों के लिए ऐसा ही है।

प्रश्नकर्ता : यानी कि मर जाएँ लेकिन ऐसा नहीं होना चाहिए।

दादाश्री : नहीं, वह मृत्यु ही है। यों ही मृत्यु ही हो गई। क्योंकि जो आनंद प्रकट होने वाला था, उसी समय आप फिसल गए। जैसे कि उपवास किया हो, तो थोड़े समय के बाद अंदर अच्छा हो जाने वाला होता है, लेकिन उससे पहले ही सब खा लेता है!

इसलिए सावधान रहना। वर्ना फिर से यह भूमिका नहीं मिलेगी, ऐसी भूमिका किसी काल में मिलने वाली नहीं है। इसलिए सावधान रहना। यह सब बिल्कुल भी चूकना मत और बहुत बड़ा हमला हो तो मुझे खबर कर देना। और इसके अलावा कुछ और हो तो वह सब बताने की कोई ज़रूरत नहीं है। वह सब यूज़लेस! स्त्री-पुरुष का संयोग नहीं होना चाहिए। बस इतना ही। बाकी सब को तो मैं लेट गो कर लूँगा।

प्रश्नकर्ता : यानी उसके जितना जोखिम नहीं है, बाकी सब  में?

दादाश्री : नहीं, (इतना अधिक) जोखिम नहीं है। सब से बड़ा जोखिम यही है। यह तो आत्महत्या ही है। उसमें तो पट्टी लगा सकते हैं, उसकी सारी दवाई है।

अभी तो, जितना सच्चा तप करोगे, उतना ही आनंद होगा। यही तप करना है और कोई तप नहीं है। आमने-सामने छोटा हुल्लड़ हुआ हो और खबर कर दें तो तुरंत काबू हो जाता है। इस तरह से काबू में रखना है।

प्रश्नकर्ता : अब अंदर यों ब्रह्मचर्य के लिए पक्का निश्चय हो ही गया है!

दादाश्री : तेरा निश्चय हो ही गया है। चेहरे पर नूर आया है न!

प्रश्नकर्ता : ज्ञान में थोड़ी कमी रह जाए तो हर्ज नहीं है, लेकिन ब्रह्मचर्य का तो बिल्कुल परफेक्ट (निश्चित) कर लेना है। यानी कम्प्लीट (संर्पूण) निर्मूल ही कर देना है। फिर अगले जन्म में जोखिमदारी नहीं रहेगी।

दादाश्री : बस, बस।

प्रश्नकर्ता : अभी तो दादा मिले हैं तो पूरा कर ही लेना है।

दादाश्री : पूरा कर ही लेना है। वह निश्चय डगमगाए नहीं, इतना रखना है। विषय का संयोग नहीं होना चाहिए। तुम से और कुछ भी होगा तो लेट गो करेंगे (चला लेंगे)। उसका सब इलाज बता देंगे। बाकी सभी गलतियाँ पाँच-सात-दस तरह की होंगी तो उसका सभी तरह का इलाज बता देंगे। उसका इलाज है। मेरे पास सभी प्रकार के इलाज हैं लेकिन इसका इलाज नहीं है। नौ हज़ार मील आया और वहाँ पर नहीं मिला तो वापस लौट गया। अब नौ हज़ार पाँच सौ मील पर ‘वह’ था! यों वापस लौटने की मेहनत की,

(पृ.१८)

उससे अच्छा आगे बढ़ न भाई! देखो न! इसका निश्चय नहीं हुआ है, कितनी परेशानी है!

प्रश्नकर्ता : निश्चय तो है लेकिन गलतियाँ हो जाती हैं।

दादाश्री : दूसरी कोई गलतियाँ होंगी तो चला लेंगे। विषय संयोग नहीं होना चाहिए। तुझे लेकिन हमने इस गिनती में नहीं लिया है और जिसे गिनती में लिया हो, यह बात उसके लिए है। तू जब तेरा यह टेस्ट एक्ज़ामिनेशन देगा, तब तुझे गिनती में ले लेंगे। फिर तुझे भी डाँटेंगे। अभी तुझे नहीं डाँटेंगे, मज़े कर। खुद के हित के लिए मज़े करने हैं न? किस के लिए मज़े करने हैं?

प्रश्नकर्ता : मज़े करने में खुद का हित तो नहीं होता है।

दादाश्री : नहीं होता। तो फिर मज़े क्यों करता है?

निश्चय हो तो कुछ भी नहीं हो सकता

विषय का स्वभाव कैसा है? जितना स्ट्रोंग उतने विषय कम। इसमें जितना निर्बल, उतने ही विषय बढ़ेंगे। जो बिल्कुल निर्बल होता है, उसमें बहुत विषय होते हैं। इसलिए निर्बल को फिर इसमें से बाहर निकलने ही नहीं देते, इतने सारे विषय चिपके होते हैं जबकि मज़बूत को छू ही नहीं सकते।

प्रश्नकर्ता : वह निर्बलता किस आधार पर टिकी हुई है?

दादाश्री : खुद की उसमें प्रतिज्ञा नहीं है। कभी भी खुद की स्थिरता नहीं है इसलिए वह फिसलता जाता है। फिसलते, फिसलते खत्म हो जाता है। ‘ब्रह्मचर्य टूटे तो ज़हर खाकर भी उसे संभालना, लेकिन ब्रह्मचर्य मत तोड़ना’, कहते हैं। वह क्रमिक ज्ञान में आता है।

प्रश्नकर्ता : ध्येय तक पहुँचना हो तो अक्रम मार्ग में भी निश्चय तो ऐसा ही रखना पड़ेगा न?

दादाश्री : निश्चय मज़बूत रखना है, निश्चय अत्यंत मज़बूत होना चाहिए।

वहाँ पर दादा की मौन सख्ती

ये विषय का संयोग हुआ तो हमारी नज़र कड़वी हो जाती है, हमें तुरंत सबकुछ पता चल जाता है। वहाँ ‘दादा’ की नज़र कड़वी रहती है, वह सिर्फ विषय के बारे में ही, बाकी चीज़ों में नहीं। बाकी चीज़ों में कड़वी नज़र नहीं रखते। दूसरी गलतियाँ हो सकती हैं, लेकिन ‘यह’ तो होनी ही नहीं चाहिए। अगर हो जाए तो हमें बता देना ताकि रिपेयर कर देंगे, छुड़वा देंगे।

प्रश्नकर्ता : यहाँ तो हर तरह से छूटने के लिए दादा के पास आना है।

दादाश्री : उसमें हर्ज नहीं। इसीलिए तो इन आप्तपुत्रों से मैंने सब लिखवा लिया है ताकि मुझे निकालना नहीं पड़े, अपने आप ही चले जाना है।

वह विषय यदि ‘संयोग’ रूप में हो रहा हो न, तो उस पर हमारी कड़वी नज़र होने पर वह अपने आप ही छूट जाता है। हमारा ताप ही छुड़वा देता है। हमें डाँटना नहीं पड़ता। इतनी कड़वी नज़र पड़ती है, उस ताप की वजह से उसे रात को नींद तक नहीं आती। वह सौम्यता का ताप कहलाता है। प्रताप का ताप तो जगत् के लोगों के पास है। प्रताप तो, चेहरे पर तेज रहता है, यों उनका ब्रह्मचर्य भी अच्छा होता है, शरीर बलवान होता है, वाणी ऐसी प्रतापवान,

(पृ.१९)

वर्तन ऐसा प्रतापवान। ऐसा प्रताप तो होता है संसार में, लेकिन सौम्यता का ताप नहीं होता किसी के पास। अब ये दोनों साथ में हों, तब जाकर काम होता है। सूर्य-चंद्र के दोनों गुण। सिर्फ प्रतापी पुरुष होते हैं, लेकिन कुछ ही, इस दूषमकाल में ज़्यादा तो होते ही नहीं हैं न!

प्रश्नकर्ता : और अपना यह ज्ञान ही ऐसा है कि अंदर से ही यों ज़ोर लगाकर सावधान करता रहता है।

दादाश्री : हाँ, वह ज़ोर लगाता है।

प्रश्नकर्ता : यानी थोड़ा सा भी कुछ इधर-उधर हो जाए न, तो अंदर शोर मच जाता है कि, ‘यहाँ चूके, वापस लौटो यहाँ से।’ मतलब अंदर सेफ की तरफ ही पूरा खींच लाता है हमें।

दादाश्री : हारने लगो तो मुझे बता देना। एक ही जन्म यदि अपवित्र नहीं हुआ तो मोक्ष हो जाएगा, हरी झंडी। अगर शादी कर लो तो भी हर्ज नहीं है। तब भी मोक्ष में दिक्कत नहीं आएगी।

प्रश्नकर्ता : हम इच्छापूर्वक किसी को छूएँ तो वह वर्तन में आया ऐसा कहा जाएगा न?

दादाश्री : इच्छापूर्वक छूना तब तो वर्तन में ही आया कहलाएगा न! इच्छापूर्वक अंगारों को छूकर देखना न!

प्रश्नकर्ता : समझ गया।

दादाश्री : उसके बाद अगर आगे की इच्छा तो, इच्छा होते ही वहाँ से निकाल ही देना चाहिए। जड़ से, उगते ही, बीज उगते ही आप समझ जाओ कि यह कौन सा बीज उग रहा है? तो वह है विषय का। तो तोड़कर निकाल देना है। वर्ना, उसे छूते ही आनंद हुआ, तब तो फिर खत्म हो गया। वह जीवन ही नहीं न, मनुष्य का! अब कानून समझकर करना यह सब। जिसके वर्तन में आ जाए, तो उसका आना हम बंद कर देते हैं। क्योंकि नहीं तो यह संघ टूट जाएगा। संघ में तो विषय की दुर्गंध आनी ही नहीं चाहिए। अत: अगर ऐसा हो तो मुझे बता देना। शादी करेगा फिर भी उपाय है। शादी करने से मोक्ष चला नहीं जाएगा। तेरे पास उपाय रहे, ऐसा कर देंगे।

ब्रह्मचारी आप्तपुत्रों के लिए कलमें

जिसका निश्चय है न, वह रह सकता है! सिर पर ज्ञानी पुरुष की छत्रछाया है। ज्ञान लिया हुआ है, अंदर सुख तो रहता ही है न, फिर किसलिए कुएँ में गिरना? इसलिए यह जो प्रमाद किए हैं न, उसके बाद मुझे अच्छे ही नहीं लगते तुम। अभी भी प्रमादी और यों सारे यूज़लेस। कुछ ठिकाना ही नहीं है न! मेरी मौजूदगी में सोते हैं, फिर क्या बात करनी? कब लिखकर देने वाले हो?

प्रश्नकर्ता : आप कहें तब। अभी लिखकर दे देते हैं।

दादाश्री : दो कलमें, एक विषयी वर्तन, यदि विषयी वर्तन हो जाए तो हम खुद ही निवृत्त हो जाएँगे, किसी को निवृत्त नहीं करना पड़ेगा, ऐसा लिखना है। हम खुद ही यह स्थान छोड़कर चले जाएँगे और दूसरा अगर यह प्रमाद हो जाए तो उस समय संघ हमें जो भी दंड देगा, वह। तीन दिन तक भूखे रहने का या कुछ भी, जो भी दंड देंगे, उसे स्वीकार कर लेंगे। हम कहाँ बीच में आएँ? यह संघ है न। ये लोग मेरी मौजूदगी में इतना सोते हैं तो क्या यह अच्छा दिखता है? हाँ, दोपहर में तो सो रहे थे, तो ये पकड़े गए

(पृ.२०)

सब। पहले भी कई बार पकड़े गए थे। यह तो सारा कचरा माल है। वह तो जैसे तैसे थोड़ा बहुत सुधरा। तुझे ऐसा लिखकर देना है। आप्तपुत्र ऐसा लिखकर देंगे, हमें। दो कलमें, कौन-कौन सी कलमें लिखकर देंगे?

प्रश्नकर्ता : एक तो, कभी भी विषय से संबंधित दोष नहीं करूँगा और करूँगा तो यह...

दादाश्री : करूँगा तो तुरंत ही मैं अपने घर चला जाऊँगा। आप्तपुत्रों की यह जगह छोड़कर चला जाऊँगा। आपको मुँह दिखाने के लिए नहीं रुकूँगा।

और दूसरा, ज्ञानी पुरुष की मौजूदगी में झोंका नहीं खाऊँगा। किसी भी प्रकार का प्रमाद नहीं करूँगा। ये दो शर्तें लिखकर सब तैयार हो जाओ। यानी कि ब्रह्मचर्य महत्वपूर्ण है।

मैं इन्हें कहता हूँ, शादी कर लो। लेकिन कहते हैं नहीं करनी है। मैं मना नहीं करता। आप शादी कर लो। शादी करोगे फिर भी इसमें मोक्ष चला नहीं जाएगा। तब फिर हमारे सिर पर आरोप नहीं आएगा। आपको बीवी नहीं पुसाए तो उसमें मैं क्या करूँ? तब कहते हैं, ‘हमें नहीं पुसाएगी।’ ऐसा खुलासा करते हैं न! इसलिए अगर तुझे पुसाए तो शादी करना और नहीं पुसाए तो मुझे बताना।

अंदर माल भरा हुआ हो तो शादी करके उसका हिसाब पूरा करो। शादी की, इसका मतलब हमेशा के लिए कहीं पति नहीं बन जाता। सभी रास्ते होते हैं।

मन बिगड़ जाए तो प्रतिक्रमण करने पड़ेंगे। वह भी शूट ऑन साइट होना चाहिए। मन से दोष हुए हों तो वह चला लेंगे। उसका हमारे पास उपाय है। हम उसका इस्तेमाल करके धो देंगे। वाणी से और काया से होगा तो नहीं चला सकते। पवित्रता आवश्यक है ही! कलमें तुझे अच्छी लगती हैं?

प्रश्नकर्ता : हाँ, अच्छी लगती हैं।

दादाश्री : तो लिखकर ले आना। अच्छी नहीं लगें तो नहीं। कलमें मंजूर नहीं हों तो अभी बंद रखना। जब एडमिशन लेने लायक हो जाए, तब करना।

हमारी मौजूदगी में बिल्कुल भी नींद नहीं आनी चाहिए, किसी को। कमी नहीं रहनी चाहिए, ऐसी सब। निरंतर विनय रहना चाहिए। मेरी मौजूदगी में कभी भी आँखें मिच जाएँ तो वह नहीं चलेगा और अपवित्रता तो बिल्कुल भी नहीं चलेगी। यहाँ बिल्कुल पवित्र पुरुषों का काम है! पवित्रता होगी तो वहाँ से भगवान हटेंगे नहीं!

मैंने सभी से कहा है, कि ‘भई ऐसी पोल तो नहीं चलेगी।’ वह अनिश्चय है। इन आप्तपुत्रों ने शादी नहीं की लेकिन निश्चय है इसलिए आचरण मत बिगड़ने देना। हर एक बोलो, देखते हैं, कौन दृढ़ता से पालन करेगा? हर एक बोलो, खड़े होकर बोलो न!

जिसका आचरण बिगड़े, उसे तो डिसमिस कर देना। क़रार लिखकर दिए हैं मुझे। नहीं चलेगी अपवित्रता, सूअर जैसा व्यवहार! सूअर और इसमें फर्क क्या रहा फिर? जो पवित्र लोग तैयार हुए हैं, वे जगत् का कल्याण करेंगे!

ज्ञानी मिटाएँ अनंतकाल के रोग

आप पवित्र हो तो कोई नाम लेने वाला नहीं है! पूरी दुनिया विरोध करे, फिर भी मैं अकेला (तुम्हारे साथ) हूँ। मुझे पता है कि आप

(पृ.२१)

साफ हो, तो मैं किसी से भी निपट लूँगा, ऐसा हूँ। मुझे शत प्रतिशत भरोसा होना चाहिए। तुम तो दुनिया से नहीं निपट सकोगे, इसलिए मुझे तुम्हारा रक्षण करना पड़ता है। इसलिए मन में घबराना मत, ज़रा भी मत घबराना। हम साफ हैं, तो दुनिया में कोई नाम लेने वाला नहीं है! इस दादा की बात दुनिया में कोई भी करे तो दादा दुनिया से निपट लेंगे। क्योंकि बिल्कुल पवित्र इंसान हैं, जिनका मन ज़रा भी नहीं बिगड़ा है। आपको साफ रहना है। आप साफ हो तो आपके लिए ये दादा दुनिया से निपट लेंगे। लेकिन अगर भीतर से आप मैले हो, तो मैं कैसे निपटूँगा? वर्ना फिर शादी कर लो। दो में से एक डिसीज़न अपने आप ले लो! मैं इसमें हेल्प करूँगा और शादी करोगे तो उसमें भी तुम्हें हेल्प करूँगा। हेल्प करना वह मेरा फ़र्ज़ है। बाद में यदि आपका निश्चय नहीं डिगेगा तो मैं आपको वाणी का वचनबल दूँगा। इस सत्संग में रहोगे तो आप यह कर सकोगे, इसकी शत प्रतिशत गारन्टी!

दादा हैं तब तक सभी रोग निकल जाएँगे! क्योंकि दादा में कोई रोग नहीं है! इसलिए जिसे जो रोग निकालने हों, वे निकल जाएँगे। मुझमें पोल होती तो आपका काम नहीं हो पाता! विषय दोष होना, वह सब से बड़ी जोखिमदारी है! उसमें तो सभी अणुव्रत, सभी महाव्रत टूट जाते हैं! करोड़ों जन्मों के बाद भी विषय छूटे ऐसा नहीं है। यह तो सिर्फ ज्ञानी पुरुष के पास उनकी आज्ञा में रहने से छूट सकता है। और हमें यदि विषय का ज़रा सा भी विचार आता हो तो भी आपका विषय नहीं छूटता। लेकिन ज्ञानी पुरुष को कभी विषय का विचार तक नहीं आता। इसलिए जैसा ब्रह्मचर्य पालन करना हो वैसा कर सकोगे। सच्चा भाव है न! सच्चा निमित्त और सच्चा भाव, ये दो यदि मिल जाएँ तो इस दुनिया में उसे कोई नहीं तोड़ सकता।

ज़बरदस्त कृपा पात्र हो सके ऐसा है। आप अपने घर रहो और दादा उनके घर रहें, फिर भी आप पर कृपा रहा करे ऐसा है, लेकिन तार जोड़ने आने चाहिए! एक तार में भी ज़रा सी गलती होगी, तो पंखे को दबाते रहोगे फिर भी पंखा नहीं घूमेगा। इसलिए फ्यूज़ बदल लो! तार में तो ज़्यादा कुछ बिगड़ने वाला नहीं है, शायद कभी सड़ जाता है, तब फ्यूज़ बदलना पड़ता है। यह तो काम निकाल लेने जैसा अवसर आया है।

इस पतंग की डोर आपके हाथ में सौंपी! अब पतंग उलट जाए तो ऐसे डोर खींचना। यह तो जब तक पतंग की डोर हाथ में नहीं थी, तब तक अगर पतंग उलट भी जाए तो हम क्या कर सकते थे? ये तो अब पतंग की डोर हाथ में आ गई है तो फिर दिक्कत नहीं है।

दोनों स्पर्श के असर में भिन्नता

प्रश्नकर्ता : जब स्त्री से स्पर्श होता है, तब उसके परमाणु एकदम असर करते हैं। जबकि ज्ञानी पुरुष को भी स्पर्श करते हैं, तब ज्ञानी पुरुष के जो परमाणु हैं, वे असर तो करते ही हैं, लेकिन इतने फोर्स वाले नहीं लगते, इसका क्या कारण है?

दादाश्री : वह तो परमाणुओं का असर तो, जैसे परमाणु होते हैं, वैसा ही असर होता है। किसी चिंतातुर को यदि स्पर्श कर लें तो चिंतातुर कर दे, वैसे परमाणु खड़े हो जाते हैं।

प्रश्नकर्ता : लेकिन उसमें हमें अनुभव होता है। इसमें इतना स्पष्ट पता नहीं चलता, इसका क्या कारण है?

(पृ.२२)

दादाश्री : हाँ, वह तो हर एक (परमाणु) अपने परिणाम दिखाते हैं। परमाणुओं का असर हुए बगैर नहीं रहता। अंगारों को स्पर्श करे तो अंगारा और इस बर्फ को स्पर्श करे तो बर्फ, उनमें जैसे परमाणु होते हैं, तुरंत ही उनका असर होता है। उसे स्पर्श करते समय उपयोग नहीं रहे तो बात अलग है, लेकिन हर कोई अपने-अपने परमाणुओं का स्वभाव बताए बिना नहीं रहते।

प्रश्नकर्ता : उसमें तुरंत पता चल जाता है, पूरा अंत:करण डाँवाडोल हो जाता है।

दादाश्री : वह तो डाँवाडोल हो ही जाता है सबकुछ!

प्रश्नकर्ता : जबकि इसमें तुरंत पता नहीं चलता, इसका क्या कारण है?

दादाश्री : इनका कैसे पता चलेगा? इन हाइ लेवल परमाणुओं का कैसे पता चलेगा जल्दी? डाँवाडोल हो गए हो तो तुरंत पता चल जाता है।

प्रश्नकर्ता : वह जो नेगेटिव असर होता है परमाणुओं का, उसका पता चलता है।

दादाश्री : जैसे दस्त की दवाई लेते हैं, उस तरह से।

प्रश्नकर्ता : इसमें ऐसा नहीं है?

दादाश्री : इसमें नहीं होता। यह तो बहुत धीरे असर करता है। धीरे असर करे, ऊँचे मार्ग पर ले जाने वाला है न! जबकि वो तो उसे गिरा देगा नीचे, स्पीडी असर, स्लिपिंग कहलाता है। स्लोप, फिसलने वाला और यह ऊँचे जाने वाला। ऊँचे जाने वाला तो बहुत ज़ोर लगाएँ तब जाकर एक इंच खिसकता है, जबकि वह माल तो फिसलने वाला है ही, इसलिए हो सके तब तक छूना मत। उपयोग हो, चाहे कितना भी मज़बूत उपयोग हो फिर भी छूना नहीं चाहिए।

प्रश्नकर्ता : यह तो स्पर्श हो जाता है वह बात है। स्पर्श करने का तो किंचित्मात्र भी भाव नहीं होता लेकिन स्पर्श हो जाता है।

दादाश्री : स्पर्श हो जाए तो फिर आपको प्रतिक्रमण कर लेना चाहिए तुरंत।

प्रश्नकर्ता : जबकि ज्ञानी पुरुष को स्पर्श करने से?

दादाश्री : वह तो बहुत हाई लेवल का! और असर होते-होते तो कितना समय बीत जाता है!

प्रश्नकर्ता : या फिर मुझ में भी गलती हो सकती है न कि ये परमाणु तो एकदम आ रहे हैं। हमारे लिए लाभदायक हैं, यह बात शत प्रतिशत पक्की है।

दादाश्री : वे लाभदायक ही हैं लेकिन इसका पता नहीं चलता!

प्रश्नकर्ता : मेरा यह प्रश्न है कि इसका पता क्यों नहीं चलता?

दादाश्री : वह ऐसा स्थूल असर नहीं है कि आपको पता चल जाए। वह तो बहुत सूक्ष्म असर है और वो तो स्थूल असर, आपको पता चल जाए ऐसा। इस बर्फ का तो छोटे बच्चे को भी पता चल जाता है। वैसा आपको दूसरा असर पता चल जाता है। इस असर का पता नहीं चलता। लेकिन अंत में कुल मिलाकर यों अंदर निराकुलता रहा करती है।

(पृ.२३)

दादाजी के अलावा, नहीं छू सकता कोई भी

हम अखंड ब्रह्मचारी हैं, जिन्हें ज्ञान होने के बाद अट्ठाईस साल से आज तक कभी भी विषय का विचार ही नहीं आया। इसीलिए ये स्त्रियाँ हमारे चरणों को छू सकती हैं और विधि कर सकती है। पचास हज़ार लोग हैं अपने यहाँ, लेकिन उनमें से एक को भी ऐसी छूट नहीं है कि वो स्त्री को छू सके। क्योंकि उस स्पर्श का गुण बहुत ही विषम है। सभी ऐसे होते हैं, ऐसा नहीं है। लेकिन हो सके तब तक उसमें नहीं पड़ना चाहिए। हमें छूट है। क्योंकि हम तो किसी भी जाति में नहीं हैं। मैसक्युलिन या फीमेल या ऐसी किसी जाति में नहीं हैं। हम जाति से परे हो गए हैं।

स्त्री-पुरुषों को एक-दूसरे को छूना नहीं चाहिए, बहुत जोखिम है। जब तक पूर्ण नहीं हुए हैं तब तक नहीं छू सकते, वर्ना यदि एक भी परमाणु विषय का भीतर प्रवेश कर गया तो कितने ही जन्म बिगाड़ देगा! हम में तो विषय का एक भी परमाणु नहीं हैं। एक भी परमाणु बिगड़े तो तुरंत ही प्रतिक्रमण करना पड़ेगा। प्रतिक्रमण करें तो सामने वाले को भाव उत्पन्न नहीं होगा।

स्त्री को छूने का अधिकार किसी को भी नहीं है। क्योंकि स्त्री को छूए तो परमाणु का असर हुए बगैर रहेगा नहीं। परस्त्री को ज़रा सा भी छू लिया हो, तो घंटेभर धोना पड़ेगा। सिर्फ ‘ज्ञानी पुरुष’ के ही चरणों को छूकर स्त्रियाँ विधि कर सकती है। ‘ज्ञानी पुरुष’ तो विषय के सारे बीज उखाड़कर फेंक चुके होते हैं। उनमें विषय का बीज ही नहीं होता। छूने का अधिकार किसे है? नवाँ गुणस्थानक पार कर लिया हो उसे। क्योंकि उन्हें तो विषय संबंधी विचार ही नहीं आते न! वे विचार ही बंद न! ऐसा होने के बाद तो उन्हें दिमाग़ में ऊर्ध्व विचार ही आते हैं, सारी शक्तियों का ऊर्ध्वीकरण ही होता है।

यह ज्ञान होने के बाद हमें कभी-भी विषय का विचार नहीं आया है। जिन्हें विषय का विचार तक नहीं आए, जिनका मनोबल ज़बरदस्त ज्ञानपूर्वक हो गया हो, फिर उन्हें कोई हर्ज नहीं है। इसीलिए तो स्त्रियाँ हमारे चरणों को छूकर विधि कर सकती हैं न! लेकिन अन्य किसी को भी स्त्रियों को छूने की छूट नहीं है और स्त्रियों को भी किसी को छूने की छूट नहीं है। किसी को छू ही नहीं सकते। अन्यों को तो स्त्री को छूने से पहले ही विषय का विचार खड़ा हो जाता है। हमें तो ‘थ्री विज़न’ से एक ही सेकन्ड में सब आरपार दिखाई देता है। हमारा दर्शन इतना उच्च है कि फिर रोग उत्पन्न ही कैसे हो?

और हमें पुद्गल के प्रति राग ही नहीं है न! यह मेरे ही पुद्गल के प्रति मुझे राग नहीं है। पुद्गल से मैं सर्वथा जुदा ही रहता हूँ। खुद के पुद्गल के प्रति जिसे राग होता है, उसे दूसरों के पुद्गल के प्रति राग होता है। अनंत जन्मों से यही का यही भोगा है फिर भी नहीं छूटता। यह आश्चर्य ही है न! जब कितने ही जन्मों से विषय सुख का विरोधी हो चुका हो, विषय सुख के बारे में आवरण रहित दृष्टि से बहुत ही सोचा हो, ज़बरदस्त वैराग्य उत्पन्न हो चुका हो, तब विषय छूट सकता है। वैराग्य कब उत्पन्न होता है? उसे अंदर जैसा है वैसा दिखाई दे, तब।

हमें, ज्ञानी पुरुष को सबकुछ साफ दिखाई देता है। जैसा है वैसा ही दिखाई देता है, इसलिए वीतराग ही रहते हैं। देह पर अनंत जन्मों राग किया, उसका फल जन्म-मरण आया। एक बार आत्मा का रागी हो जा, यानी वीतरागी हो जा, तो अनंत जन्मों का हिसाब बराबर (चूकते) हो जाएगा।

(पृ.२४)

‘वीतरागी दीक्षा’ से शुरुआत क्षपक श्रेणियों की

प्रश्नकर्ता : दादाजी, आप मुझे विधि कर दीजिए। मुझे ज़िंदगी भर के लिए ब्रह्मचर्य व्रत लेना है।

दादाश्री : तुझे दिया जा सकता है और तू पालन कर सकेगा, ऐसा स्ट्रोंगपन तुझ में है, फिर भी जब तक हम विधि न कर दें, तब तक यह भावना करना। दादा तो सोच-समझकर चलते हैं, बहुत सोच-समझकर चलते हैं, इसलिए अभी तू भावना करना, बाद में देंगे। इस काल में तो पूरी ज़िंदगी का ब्रह्मचर्य देने जैसा नहीं है। देना ही जोखिम है। साल भर के लिए दे सकते हैं। बाकी पूरी ज़िंदगी की आज्ञा ली और यदि वह गिर जाए न, तो खुद तो गिरेगा लेकिन हमें भी निमित्त बनाएगा। फिर अगर हम महाविदेह क्षेत्र में वीतराग भगवान के पास बैठे हों तो वहाँ पर आकर भी हमें खड़ा करेगा और कहेगा, ‘क्यों आज्ञा दी थी? आपको किसने सयाना होने को कहा था?’ तो वीतराग के पास भी हमें चैन से बैठने नहीं देगा! तो खुद तो गिरेगा ही लेकिन दूसरे को भी खींच ले जाएगा। इसलिए भावना करना और हम तुझे भावना करने की शक्ति देते हैं। सही तरीके से भावना करना, जल्दबाज़ी मत करना। जितनी जल्दबाज़ी, उतना ही कच्चापन। हम तो किसी को भी ऐसा नहीं कहते कि ब्रह्मचर्य पालन करना, ये आज्ञा पालन करना। ऐसा कह ही कैसे सकते हैं? यह ‘ब्रह्मचर्य क्या चीज़ है’ वह तो हम ही जानते हैं! यदि तेरी तैयारी हो तो हमारा वचनबल है, वर्ना फिर जहाँ है वहीं पड़ा रह न! यदि यह ब्रह्मचर्य व्रत लेगा और संपूर्ण करेक्ट पालन करेगा, तो वल्र्ड में अद्भुत स्थान प्राप्त करेगा और एकावतारी बनकर यहाँ से सीधा मोक्ष जाएगा। हमारी आज्ञा में बल है, ज़बरदस्त वचनबल है। यदि तू कच्चा नहीं पड़ेगा तो व्रत नहीं टूटेगा, इतना अधिक वचनबल है।

फिर इसका क्या फल आएगा? सर्वसंग परित्याग उदयमान होगा। उसे त्याग नहीं कहते, वह उदय में आता है। उदय यानी जो बरते! ऐसा सर्वसंग परित्याग उदय में आए तो फिर उसे वीतरागों के आसन में दीक्षा दे सकते हैं। ऐसी दीक्षा मिल जाए तो बहुत शक्ति उत्पन्न होती है। दीक्षा का स्वभाव ही ऐसा है। वैसा ‘व्यवस्थित’ भी लाया होता है। सभी की भावना फलेगी। हमारी ओर से आशीर्वाद मिलने से इन सभी में बहुत शक्ति उत्पन्न होगी। यदि ऐसी दीक्षा मिल जाए तो वीतराग धर्म का उद्धार होगा, वीतराग मार्ग का उत्थान होगा और वह होने वाला है!

‘उदय’ की परिभाषा तो समझो

प्रश्नकर्ता : व्रत का ठीक से पालन हो रहा है या नहीं, वह हम कैसे समझें?

दादाश्री : ये आपकी आँखों में चंचलता (विकारी भाव) आ जाती है या नहीं, उसका पता चलता है न? यदि कभी विषय के विचार आपको अच्छे लगें तो तुरंत सबकुछ पता चल जाता है कि गलत रास्ते पर चला क्योंकि आत्मा थर्मामीटर जैसा है।

प्रश्नकर्ता : यानी खुद का निश्चय पक्का है। अब बाद में जो होता है, वह तो पूरा उदय का भाग आया न?

दादाश्री : उदय का भाग कौन सा कहलाता है कि (यहाँ) संडास नहीं जाना है, ऐसा कहता है उसको। यहाँ घर में तो संडास नहीं कर सकते न! इसलिए संडास को अंत तक रोककर रखता

(पृ.२५)

है और बाद में जाता है, वह उदय भाग कहलाता है। कहीं पर भी संडास करने बैठ जाए तो उसे उदय भाग नहीं कहा जा सकता। इस विषय में क्या होता है कि यह रस अच्छा लगता है, यह पुरानी आदत है। चखने की आदत है, इसलिए वह फिर उदय भाग में हस्तक्षेप करने जाता है। उदय भाग तो, खुद बिल्कुल मना करता हो और अंत तक स्ट्रोंग रहे। खुद फिसलना नहीं है, ऐसा कहता है। फिर फिसल जाए तो, वह बात अलग है। फिसलने वाला इंसान कितनी सावधानी रखता है? सावधानीपूर्वक रहना, तो हर्ज नहीं है।

प्रश्नकर्ता : अर्थात् यह डिमार्केशन बहुत सूक्ष्म है।

दादाश्री : बहुत सूक्ष्म है।

प्रश्नकर्ता : और खुद ही सख़्त रहकर समझ सकता है। खुद ही सख़्त रहे।

दादाश्री : ऐसे सख़्त रहना चाहिए, फिर भी फिसल गए तो वह अलग बात है। जैसे तालाब में तैरने वाला इंसान, डूबने का प्रयत्न ही नहीं होता न उसका।

प्रश्नकर्ता : अभी जो ब्रह्मचर्य से संबंधित निश्चय हो रहे हैं, वे किस आधार पर हो रहे हैं? किस पर आधारित है? स्ट्रोंग निश्चय?

दादाश्री : आपको जो करना है, उस पर। कोई लड़का अगर पानी में कूद जाए, खेलने या तैरने के लिए तो वह किस आधार पर निश्चय करता है बचने का?

प्रश्नकर्ता : जीना है इसलिए।

दादाश्री : अगर वह सोचे कि जीएँ तो भी क्या और मरें तो भी क्या, तो उसका क्या होगा?

प्रश्नकर्ता : डूब ही जाएगा। खुद को यों ब्रह्मचर्य से संबंधित जो विवेक आता है, उसी के आधार पर यह निश्चय होता है?

दादाश्री : वह तो समझता है कि क्या करूँ तो सुखी हो सकूँगा! सुख ढूँढ रहा है और खुद का स्वभाव ब्रह्मचारी ही है, स्वभाव से!

जगत् कल्याण के लिए ज़रूरी है ब्रह्मचर्य

सिर्फ अब्रह्मचर्य छोड़ दे तो पूरा जगत् अस्त हो जाता है, तेज़ी से! सिर्फ ब्रह्मचर्य पालन करने से तो पूरा जगत् ही खत्म हो जाता है न! वर्ना हज़ारों चीज़ें छोड़ने पर भी उद्धार नहीं होगा।

अगर एक ही सच्चा इंसान होगा तो जगत् कल्याण कर सकेगा! संपूर्ण आत्मभावना होनी चाहिए। एक घंटे तक भावना करते रहना और अगर टूट जाए तो जोड़कर वापस शुरू कर देना। यह भावना की है तो भावना का जतन करना! लोगों का कल्याण हो इसलिए त्यागी वेष, दीक्षा लेने की इच्छा है। अगर मन नहीं बिगड़ता हो तो फिर दीक्षा लेने में हर्ज नहीं है।

जगत् का कल्याण अधिक कब हो सकता है? त्याग मुद्रा हो, तब अधिक होता है। गृहस्थ मुद्रा में जगत् का कल्याण अधिक नहीं हो सकता, थोड़ा बहुत होता है। लेकिन विस्तार से सारी पब्लिक प्राप्ति नहीं कर पाएगी! सामान्य तौर पर थोड़े बहुत लोगों को प्राप्ति हो जाती है, लेकिन पब्लिक को नहीं हो पाती। त्याग अपने जैसा होना चाहिए। अपना त्याग, वह अहंकारपूर्वक नहीं है न! और यह चारित्र तो बहुत उच्च कहलाता है!

तब तक सबकुछ अंदर परखकर देख लेना कि भावना जगत् कल्याण की है या मान की? खुद के आत्मा को परखकर देखे तो सबकुछ पता

(पृ.२६)

चले, ऐसा है। अगर अंदर मान पड़ा होगा तो वह भी निकल जाएगा। क्योंकि किसी प्रधान को बाहर सब अच्छा हो और घर में दु:खी हो तो उसे सत्ता दी जाए तो वह एक-दो लाख खा जाएगा, लेकिन बाद में तृप्त हो जाएगा न! और अपना तो यह विज्ञान है! इसलिए अब जो मान है, वह निकाली माल है न! वह धीरे-धीरे खत्म हो जाएगा, फिर भी तब तक पूरी जागृति रखनी पड़ेगी। कोई गाली दें, अपमान करे फिर भी मान नहीं जागना चाहिए। कोई मारे फिर भी मान क्यों जागे? हमें तो जानना चाहिए कि सात मारी या तीन? ज़ोर से मारी या धीरे से? ऐसे जानना है। खुद के स्वभाव में आना तो पड़ेगा न? आपको तो सुबह में तय करना है, कि आज पाँच अपमान मिलें तो अच्छा और फिर पूरे दिन में एक भी नहीं मिला तो अफसोस रखना, तब मान की गाँठ पिघलेगी। जब अपमान हो, उस समय जाग्रत हो जाना।

‘मैं शुद्धात्मा हूँ’, वह निरंतर लक्ष (जागृति) में रहे, तो वह महानतम् ब्रह्मचर्य है। उसके जैसा ब्रह्मचर्य और कुछ भी नहीं है। फिर भी अगर अंदर आचार्यपद प्राप्त करने के भाव हों, तब तो वहाँ बाहर का ब्रह्मचर्य चाहिए, वहाँ लेडी (स्त्री) नहीं चलेगी।

ज्ञानी पुरुष की आज्ञा से चारित्र लेने में हर्ज नहीं, लेकिन इसके साथ ही चारित्र लेने के बाद इस चीज़ पर इतना अधिक सोच लेना चाहिए कि उस सोच के अंत में खुद का ही मन ऐसा हो जाए कि विषय तो बहुत ही बुरी चीज़ है। यह तो महा-महा मोह के कारण उत्पन्न हुई चीज़ है।

ब्रह्मचर्य पालन के लिए चाहिए ब्रह्मचारियों का समूह

संपूर्ण ब्रह्मचर्य कब टिकेगा? जब वहाँ रहने की अलग व्यवस्था हो जाएगी, तब। वहाँ फिर थोड़े समय में उनके रहने की अलग व्यवस्था हो ही जाएगी और तभी संपूर्ण ब्रह्मचर्य पालन होगा और तभी चेहरे पर नूर आएगा। तब तक तो यह संसार व्यवहार, वातावरण असर करता रहेगा।

प्रश्नकर्ता : संग का इतना अधिक महत्व क्यों है?

दादाश्री : संग पर ही तो आधारित है।

प्रश्नकर्ता : इतने सारे लोग इकट्ठा हो रहे हैं, तो संगबल बढ़ा तो उससे परिणति भी बढ़ जाएँ, ऐसा है?

दादाश्री : हाँ, जैसे-जैसे संगबल बढ़ता है, वैसे-वैसे परिणति बढ़ती है। अभी तीन ही सत्संगी हों तो कम परिणति रहती हैं, पाँच हों तो पाँच जितनी रहती हैं और हज़ार हों तो फिर कोई विचार ही नहीं आता। सभी का आमने-सामने इफेक्ट पड़ता है। अभी ब्रह्मचर्य रह पाता है, वह भी आपका पुण्य है और जब पुण्य बदले तब पुरुषार्थ की ज़रूरत है! इसलिए समूह में रहना है। समूह में एक-दूसरे के विचारों का असर होता है! ब्रह्मचर्य का पालन करना आसान नहीं है, उसमें कुदरत का साथ चाहिए। अपना पुण्य और पुरुषार्थ चाहिए। फिर आनंद उत्पन्न होगा और वह भी आप सब साथ में रहोगे तब होगा। क्योंकि आमने-सामने असर होता है। पचास ब्रह्मचारियों के साथ पाँच नालायक लोगों को रख दें तो क्या होगा? दूध फट जाएगा।

दादा तो तैयार ही हैं, आप सब के निश्चय की ज़रूरत है। सब का हल आ जाएगा। अभी ठोकरे खा रहे हो, वह भी अच्छा है, क्योंकि अगर पहले अनुभव हो चुका हो तो बाद में आप देखोगे ही नहीं, लेकिन इस ओर का अनुभव नहीं

(पृ.२७)

हुआ हो तो फिर कच्चा पड़ जाता है। दीक्षा लेने के बाद कच्चा पड़े तो बल्कि बदनाम होगा और फिर उसे निकाल देंगे वहाँ से!

प्रश्नकर्ता : वह तो बहुत बड़ी जोखिमदारी कहलाएगी।

दादाश्री : जोखिमदारी ही है न! वहाँ से सब निकाल ही देंगे। फिर न रहे घर का और न रहे घाट का! इससे अच्छा अभी यहाँ गलती हुई होगी वह चला लेंगे, लेकिन बाद में वहाँ तो गलती होनी ही नहीं चाहिए। तुझे ठोकरें खाने को मिलती हैं या नहीं?

प्रश्नकर्ता : वे ठोकरें भी खाने जैसी नहीं हैं।

दादाश्री : खाने जैसी नहीं हैं, लेकिन खा जाते हैं न! लेकिन वहाँ पर अगर ठोकरें खाओगे, वहाँ ‘ब्रह्मचर्य आश्रम’ में रहना हुआ, वहाँ पर अगर कुछ भूल-चूक हुई तो सब मिलकर निकाल ही देंगे। इसलिए पहले से संभलकर चलना, फिर भी अगर ठोकर खाएँ, तो याद रखना।

चारित्र से संबंधित शिकायत नहीं आनी चाहिए! जहाँ चारित्र से संबंधित शिकायत आए, वहाँ धर्म है ही नहीं। यह तो पूरी दुनिया कबूल करती है। चारित्र से संबंधित गड़बड़ नहीं होनी चाहिए वहाँ। यदि और कोई भूल-चूक होगी तो चला लेंगे, लेकिन चारित्र से संबंधित गड़बड़ तो चला ही नहीं सकते। चारित्र तो मुख्य आधार है। धर्म में तो विषय जैसा शब्द ही नहीं होता। धर्म हमेशा विषय के विरुद्ध ही होता है।

आप इस ब्रह्मचर्य को संभालोगे न?

प्रश्नकर्ता :हाँ दादा, संभालेंगे।

दादाश्री : मैं सभी से यही कहता हूँ कि आपको निश्चय मज़बूत करना चाहिए। अपना ‘ज्ञान’ जो है वह पार उतारे ऐसा है। बाकी अगर ‘ज्ञान’ नहीं हो तो पार ही नहीं उतरे। ‘ज्ञान’ के आधार पर, ‘ज्ञान’ की वजह से आपको शांति रहती है, आनंद रहता है। आप ज्ञान में रहो तो वह विषय का दु:ख आप भूल जाओगे।

अपना ज्ञान इतना अच्छा है कि वह विषय बगैर रह सकते हैं। ब्रह्मचर्य तो ऐसा होता है कि यों चेहरा देखकर ही लोग प्रभावित हो जाएँ, ब्रह्मचारी पुरुष तो ऐसे दिखते हैं!

ब्रह्मचर्य सँभल पाए, तो चेहरे पर कुछ नूर आएगा। नूर तो होना ही चाहिए न? वर्ना यह भी पता नहीं चलता न कि किस जाति के हैं? ब्रह्मचर्य से नूर आता है। काला-गोरा नहीं देखना है। कितना भी काला हो, लेकिन उसमें नूर होना चाहिए। बिना नूर के लोग किस काम के? वर्ना ब्रह्मचर्य का तेज तो ऐसा होना चाहिए कि सामने वाली दीवार पर पड़े! फॉरेन वाले देखें तो देखते ही खुश हो जाएँ कि इन्डियन ब्रह्मचारी आए हैं, ऐसा होना चाहिए। कोई गोरा हो सकता है, कोई काला लेकिन वह नहीं देखना है, ब्रह्मचर्य देखना है। इसलिए ऐसा कुछ करो कि ब्रह्मचर्यव्रत खिल उठे।

प्रश्नकर्ता : तो क्या करना है?

दादाश्री : करना तो अपने में कुछ है ही नहीं न! करोमि, करोसि और करोति तो अपने में कुछ हैं नहीं, लेकिन बात को समझो अब।

प्रश्नकर्ता : अभी जो करते हैं, उसमें मूलत: किस चीज़ की कमी है?

दादाश्री : ये तुम्हारे पहले के जो नुकसान हैं, तो उस नुकसान की भरपाई हो जाए, उसके लिए तुम जागृति रखो कि नुकसान की भरपाई हो जाए और उसके बाद फिर सरप्लस बढ़ेगा तो फायदा

(पृ.२८)

दिखेगा! मैं सोलह साल का था, तब जब मुहल्ले से गुजरता था तो आते-जाते हुए भी लोगों को सुनाई देता था कि यह जमीन खड़कती है! सोलह साल का था, तो भी जमीन इतनी खड़कती थी! आपको हम ऐसा कहते हैं कि समझ हाज़िर रखो कि पिछले नुकसान की भरपाई कैसे हो? गलतियाँ तो खत्म करनी ही पड़ेंगी न या ऐसे ही चलने देना है?

प्रश्नकर्ता : सभी के साथ रहने का हो जाए तो जल्दी-जल्दी नुकसान की भरपाई हो जाएगी न?

दादाश्री : हाँ, जल्दी से सारे नुकसान की भरपाई हो जाएगी। नुकसान की भरपाई हो जाने के बाद तेज़ी आती है, फायदा मिलता है। फिर तो वचनबल भी उत्पन्न होता है।

विषय स्पर्श छूटने पर होता है आत्मा का स्पर्श

आपका संपूर्ण ब्रह्मचर्य पालन करने का निश्चय और हमारी आज्ञा, वह तो काम ही निकाल देगा, लेकिन यदि भीतर निश्चय ज़रा सा भी इधर-उधर नहीं हो तो! हमारी आज्ञा तो, वह जहाँ जाएगा वहाँ रास्ता दिखाएगी और आपको प्रतिज्ञा बिल्कुल भी नहीं छोड़नी चाहिए।

हमारा वचनबल तो रहता है लेकिन इतनी चीज़ों का ध्यान रखना पड़ेगा तो आपका निश्चय नहीं डिगेगा। एक तो किसी के सामने दृष्टि नहीं गड़ानी चाहिए, धर्म संबंधित हो तो हर्ज नहीं है, लेकिन वह सहज होना चाहिए। दूसरा, कपड़े पहना हुआ इंसान यों देखते ही अगर नंगा हो तो कैसा दिखेगा? फिर अगर चमड़ी निकाल दें तो कैसा दिखेगा? फिर चमड़ी काटकर आंतें बाहर निकाल दी हों तो कैसा दिखेगा? इस तरह संपूर्ण दृष्टि आगे-आगे बढ़ती रहे। वे सभी पर्याय यों एक्ज़ेक्ट दिखेंगे। लेकिन ऐसा अभ्यास ही नहीं किया है न! तो ऐसा कैसे दिखेगा? इसका तो पहले खूब-खूब सोचकर अभ्यास करना पड़ेगा। इस स्त्री जाति को सिर्फ यों हाथ छू गया हो तो भी निश्चय डिगाता रहता है। रात को सोने ही नहीं दे, ऐसे हैं वे परमाणु! इसलिए स्पर्श तो होना ही नहीं चाहिए और अगर दृष्टि संभाल ले तो फिर निश्चय नहीं डिगेगा!

जब तक ‘विषय हैं तब तक आत्मा को जाना ही नहीं है’, ऐसा कहा जाता है। यदि स्त्री के प्रति दृष्टि जाए तो उसने ज़रा सा भी, अंशमात्र भी आत्मा नहीं जाना है। उसने आत्मसुख का अनुभव ही नहीं किया है! वर्ना आत्मसुख तो कैसा होता है!

इतना ही जीतना है, स्त्री विषय! यानी स्त्री के प्रति दृष्टि हुई, उस तरफ का विचार भी आया कि खत्म हो गया।! मोक्ष की नींव ही उखड़ गई!

स्त्रियों के सामने आँखें नहीं गड़ानी हैं। स्त्रियों को देखना मत, छूना मत। स्त्रियों को छू लिया हो तो भी मन में प्रतिक्रमण हो जाना चाहिए कि, ‘अरेरे, इसे कहाँ छू लिया!’ क्योंकि स्पर्श से विषय के सभी तरह के असर होते हैं।

सिर्फ यह विषय ही छोड़ दो न! विषय छोड़ दोगे तो कभी न कभी उसका फल मिलेगा। बाकी की सभी चीज़ों के लिए एतराज़ नहीं है। बाकी सब चीज़ें हम ‘लेट गो’ करते हैं। यदि भटकना नहीं हो तो बाकी सभी के लिए एतराज़ ही नहीं है। लेकिन यदि भटकना हो तो खुला ही है न? जो करना हो वह करो! लेकिन उसका भयंकर गुनाह लगेगा। जब तक विषय रहे, तब तक आत्मा का स्पर्श हो ही नहीं सकता, कभी स्पर्श हो ही नहीं सकता। इतने में ही सावधान

(पृ.२९)

रहने को कहते हैं। यह क्या बहुत कठिन है? कठिन लगता है? लेकिन यदि मोक्ष में जाना हो तो फिर सब दुरुस्त तो करना पड़ेगा न? कब तक ऐसा ही चलता रहेगा, पोलम्पोल, अंधाधुंध? विषय का यदि एक भी विचार आए, तो उसे उखाड़कर तोड़ देना। जो ऐसे तोड़ देता है उसके लिए हम गारन्टी लेते हैं और उसकी गारन्टी दी है। हमारी गारन्टी है, यदि हमारे इस ‘ज्ञान’ का पालन करोगे तो एकावतार की गारन्टी है! लेकिन विषय तो होना ही नहीं चाहिए। अन्य सभी कुछ करो। खाओ-पीओ मज़े करो, लेकिन विषय क्यों हो? विषय तो नर्कगति में ले जाने वाली चीज़ है। आपको ये सब बातें अच्छी लगीं या नहीं?

प्रश्नकर्ता : अच्छी लगती हैं दादाजी, बहुत अच्छी लगती है।

दादाश्री : अत: अपने ज्ञान में इतनी ही सावधानी बरतनी है। अन्य कोई सावधानी नहीं बरतनी।

ब्रह्मचर्य की भावना करना और बहुत स्ट्रोंग रहना! निश्चय में सावधान रहना, क्योंकि पुण्य अस्त होते देर नहीं लगती। खुद के निश्चय में बहुत बल हो तभी काम होता है।

‘दादा’ बोलते ही दादा हाज़िर

प्रश्नकर्ता : आपकी मौजूदगी में यह सब बिल्कुल साफ हो जाए, सभी को ऐसे आशीर्वाद दीजिएगा।

दादाश्री : हम तो ऐसे आशीर्वाद देते हैं। लेकिन यह तो साफ करोगे तब न!

प्रश्नकर्ता : साफ कर देंगे।

दादाश्री :आपको तो अपना काम निकाल लेना है। इसी की पूर्णाहुति के लिए शरीर घिस देना है। यदि ये कर्म खपा दिए होते और उसके बाद यह ज्ञान मिला होता तो एक घंटे में ही उसका काम पूर्ण हो जाता। लेकिन ये तो कर्म खपाए नहीं हैं और राह चलते को ज्ञान दे दिया है इसलिए अंदर जब कर्म के उदय बदलते हैं, तब बुद्धि के प्रकाश को पलट देते हैं, उस समय उलझ जाता है। अब उलझ जाए, तब ‘दादा’ ‘दादा’ करते रहना और कहना, ‘यह लश्कर उलझाने आया है।’ क्योंकि अभी भी ऐसे उलझाने वाले अंदर बैठे हैं, इसलिए सावधान रहना और उस समय ‘ज्ञानी पुरुष’ का ज़बरदस्त आश्रय रखना। मुश्किलें तो न जाने कब आ जाएँ, वह कहा नहीं जा सकता लेकिन उस समय ‘दादा’ से सहायता माँगना। जंजीर खींचोगे तो ‘दादा’ हाज़िर हो जाएँगे।

अब तो एक क्षण भी गँवाने जैसा नहीं है। ऐसा अवसर बार-बार नहीं आएगा, इसलिए काम निकाल लेना चाहिए। इसलिए यदि यहाँ पर जागृति रखी तो सभी कर्म भस्मीभूत हो जाएँगे और एक अवतारी होकर मोक्ष में चले जाओगे। मोक्ष तो सरल है, सहज है, सुगम है।

जिसे शुद्धात्मा का वैभव देखना हो, उसके लिए ब्रह्मचर्य व्रत अत्यंत हितकारी है। हम भी रिलेटिव में इस एक ही व्रत के लिए हेल्प करते हैं, बाकी हम और किसी चीज़ में हस्तक्षेप नहीं करते। इस ज्ञान में यदि सचमुच में कोई चीज़ मददगार है तो वह ब्रह्मचर्य ही है। ब्रह्मचर्य पालन करोगे तो ऐसा सुख भोगोगे, जो कि देवी-देवता भी नहीं भोगते, लेकिन अगर पालन नहीं कर पाए और बीच में ही फिसला तो मारा जाएगा! ब्रह्मचर्य व्रत, वह महान व्रत है और उससे आत्मा का स्पेशल (विशेष) अनुभव हो जाता है।

- जय सच्चिदानंद